
ГЛАВА 1
АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Мастацтва (айчынная і сусветная мастацкая культура)» (далей – вучэбная праграма) прызначана для вывучэння гэтага вучэбнага прадмета ў VІ–IХ класах устаноў адукацыі, якія рэалізуюць адукацыйныя праграмы агульнай сярэдняй адукацыі.
2. Дадзеная вучэбная праграма разлічана ў VІ–VIII класах на 35 гадзін (1 гадзіна на тыдзень), у IХ класе на 16 гадзін (1 і 0 на тыдзень).
3. Мэта вывучэння вучэбнага прадмета «Мастацтва (айчынная i сусветная мастацкая культура)» – фармiраванне мастацкай культуры асобы ў працэсе творчага асваення свету мастацка-эстэтычных каштоўнасцей.
4. Задачы вывучэння вучэбнага прадмета «Мастацтва (айчынная i сусветная мастацкая культура)»:
развiццё каштоўнасна-ацэначнага стаўлення да мастацкай культуры;
фармiраванне ведаў пра разнастайнасць з’яў у мастацкай культуры;
фармiраванне ўменняў успрымання, інтэрпрэтацыі i ацэнкі мастацкiх твораў;
развіццё эмацыянальна-вобразнага мыслення, творчых здольнасцей;
фармiраванне мастацкага густу i патрэбы ў зносiнах з творамi мастацтва;
пашырэнне вопыту самастойнай мастацка-творчай дзейнасці.
5. Выбар рэкамендаваных форм і метадаў навучання і выхавання вызначаецца педагагічным работнікам самастойна на аснове мэты і задач вучэбнага прадмета «Мастацтва (айчынная і сусветная мастацкая культура)».
Педагагічны работнік мае права:
карэкцiраваць спіс твораў мастацтва на падставе мастацкіх пераваг вучняў, тэхнічных i метадычных магчымасцей установы адукацыi;
вызначаць i вар’iраваць паслядоўнасць i колькасць разглядаемых вiдаў мастацтва, мастацкіх твораў, якія разглядаюцца.
Істотнае месца займае працэс эмацыянальна-вобразнага ўспрымання мастацкага твора. Для гэтага рэкамендуецца спалучаць урочную дзейнасць з пазаўрочнай: наведванне музеяў, мастацкіх галерэй, выстаў; арганізацыя экскурсiй, сустрэч з яркiмi прадстаўнiкамi культуры.
Дадзеная вучэбная праграма накіроўвае на арганізацыю ўспрымання твораў мастацтва з апорай на жыццёвы вопыт вучняў, прадугледжвае магчымасць выкарыстання разнастайных форм яго перадачы ў самастойнай мастацка-творчай дзейнасці.
Апошнія ўрокi ў навучальным годзе прысвечаны падагульненню вывучанага матэрыялу. Падагульняльныя ўрокi могуць праводзiцца з прымяненнем гульнявых тэxналогiй (вiктарына, конкурс, экскурсія), у форме прэзентацыі i абароны праектаў (індывідуальных, групавых), дэманстрацыі i абароны паpтфолiа індывідуальных дасягненняў.
Прыярытэтнымi формамi атэстацыi з’яўляюцца самастойныя работы i праекты вучняў, у якіх прадстаўляюцца вынiкi ix дзейнасцi ў працэсе ўспрымання, інтэрпрэтацыі i стварэння мастацкix твораў.
6. Да прадметных адукацыйных вынікаў адносяцца прадметныя кампетэцыі, якія прадугледжваюць:
веданне твораў мастацтва сусветнай і айчыннай культуры ў разнастайнасці відаў, жанраў і стыляў;
веданне спецыяльнай тэрміналогіі і ключавых паняццяў, выразных сродкаў мастацтва;
здольнасць і гатоўнасць пазнаваць, адрозніваць, аналізаваць і інтэрпрэтаваць мастацкі вобраз; устанаўліваць аналогіі і ўзаемасувязі паміж мастацкімі з’явамі;
здольнасць да творчага ўвасаблення мастацкага вобраза ў самастойнай мастацка-творчай дзейнасці.
Да метапрадметных адукацыйных вынікаў адносяцца: 
пазнавальныя – здольнасць да самастойнай пазнавальнай дзейнасці (пастаноўка мэты, аналіз, арганізацыя, планаванне, самаацэнка, рэфлексія) у працэсе асваення, прысваення і стварэння мастацкіх каштоўнасцей; устойлівы інтарэс да мастацтва;
камунікатыўныя – здольнасць і гатоўнасць камунікаваць з усімі, хто акружае, на аснове ведаў пра мастацтва; уменне ўступаць у дыялог (палілог) з культурнымі з’явамі, мастацкімі творамі;
інфармацыйныя – здольнасць і гатоўнасць да пошуку, аналізу, адбору, пераўтварэння, захавання і апрацоўкі мастацкай інфармацыі з дапамогай сучасных інфармацыйных тэхналогій;
рэгулятыўныя – уменне аперыраваць прадметнымі ведамі ў рэальных жыццёвых сітуацыях; здольнасць да эмацыянальнай самарэгуляцыі і самакантролю, захоўвання этычных і маральных норм у адукацыйных і жыццёвых сітуацыях, арыентуючыся на прыклады мастацтва.
Да асобасных адукацыйных вынікаў адносяцца: 
здольнасць арыентавацца ў сучасным полікультурным свеце і адаптавацца да яго ўмоў;
далучэнне да мастацкай культуры як сістэмы каштоўнасцей; 
усведамленне сваёй прыналежнасці да беларускай мастацкай культуры;
здольнасць пазнаваць, асвойваць і трансліраваць традыцыі і дасягненні айчыннай культуры ў кантэксце сусветнай;
здольнасць і гатоўнасць да самапазнання, самаразвіцця, самавызначэння і канструявання індывідуальнай адукацыйнай траекторыі.
ГЛАВА 2
ЗМЕСТ ВУЧЭБНАГА ПРАДМЕТА Ў V КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
(страціла сілу з 01.09.2026)

ГЛАВА 3
ЗМЕСТ ВУЧЭБНАГА ПРАДМЕТА Ў VІ КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
(35 гадзiн)

УВОДЗІНЫ (1 гадзіна)

1. «Вечныя» тэмы ў мастацтве (1 гадзіна).
Мастацтва як спосаб пазнання і адлюстравання рэчаіснасці. Роля мастацтва ў жыцці чалавека і грамадства. Асноўныя тэмы ў мастацтве (чалавек, прырода, гісторыя). Дыялог мастацтва з гледачом (слухачом).

Асноўныя віды дзейнасці.
Успрыманне і абмеркаванне мастацкіх твораў, у якіх увасоблены асноўныя тэмы ў мастацтве.
Дыферэнцыяцыя мастацкіх твораў па тэмах мастацтва.
Вуснае сачыненне «Мая любімая тэма ў мастацтве». 

Прыкладны мастацка-ілюстрацыйны матэрыял.
Архітэктура: піраміда Хеопса; старажытная Пальміра (Сірыя); Ф. А. Шлютэр. Замак Гагенцолерн (Германія); касцёл Нараджэння Панны Марыі (г. п. Відзы Браслаўскага раёна Віцебскай вобласці).
Жывапіс: Рафаэль. «Мадонна са шчыглом»; В. Ван Гог. «Зорная ноч»; І. І. Шышкін. «Ручай у лесе (на касагоры)»; З. Я. Серабракова. «За сняданкам»; Ю. М. Пэн. «Вуліца ў Віцебску»; В. К. Бялыніцкі-Біруля. «Восеньскі пейзаж»; Р. У. Кудрэвіч. «Сяброўкі».
Графіка: наскальныя малюнкі; А. М. Кашкурэвіч. Ілюстрацыі да казак Г. Х. Андэрсана; В. А. Ватагін (на выбар).
Музыка: Э. Грыг. «Танец Анітры» з музыкі да драмы «Пер Гюнт» Г. Ібсена

ЯК УЛАДКАВАНА МАСТАЦТВА (4 гадзіны)

2. Віды і жанры мастацтва (1 гадзіна).
Паняцці «мастацтва», «віды і жанры мастацтва».
Прасторавыя віды мастацтва (архітэктура, выяўленчае, дэкаратыўна-прыкладное мастацтва). Часавыя віды мастацтва (музыка, літаратура). Танец як прасторава-часавы від мастацтва.

Асноўныя віды дзейнасці.
Успрыманне і абмеркаванне твораў мастацтва розных відаў і жанраў.
Дыферэнцыяцыя мастацкіх твораў па відах і жанрах мастацтва. 
Выкананне малюнка ў адным з жанраў выяўленчага мастацтва.

Прыкладны мастацка-ілюстрацыйны матэрыял.
Архітэктура: палацава-паркавы комплекс «Цвінгер» (Германія); фантан Трэві ў Рыме (Італія); касцёл Божага Провіду ў Слабодцы (Рэспубліка Беларусь).
Жывапіс: М. Сар’ян. «Макі»; А. Г. Венецыянаў. «Дзяўчына ў хустцы»; А. М. Герасімаў. «Півоні»; К. І. Качан. «Зіма ў Навагрудку».
Графіка: В. А. Сяроў. «Партрэт балерыны Т. П. Карсавінай»; А. А. Астаповіч. «Зіма».
Скульптура: З. К. Цэрэтэлі. «Вялікія майстры (П. Пікаса, А. Мадзільяні, М. Шагал, А. Маціс, В. Ван Гог)»; К. У. Селіханаў. «Муза оперы»; М. М. Антакольскі. «Нестар-летапісец».
Дэкаратыўна-прыкладное мастацтва: Р. Кусцюр’е. Збан; А. Маркерон. Блюда; мэбля ў стылі буль, па выбары (Францыя); івянецкая кераміка.
Музыка: Ф. Мендэльсон. «Венецыянская баркарола» з фартэпіяннага цыкла «Песні без слоў»; Я. А. Глебаў. Харэаграфічная навела «Мушкецёры».

3. Вучымся разумець выяўленчае мастацтва (1 гадзіна).
Сродкі мастацкай выразнасці.
Жывапіс (колер, каларыт), графіка (кропка, лінія, пляма), скульптура (аб’ёмная мадэліроўка).

Асноўныя віды дзейнасці.
Успрыманне і абмеркаванне твораў выяўленчага мастацтва.
Параўнанне сродкаў мастацкай выразнасці жывапісу, графікі, скульптуры.
Выкананне творчай работы ў адным з відаў выяўленчага мастацтва (на выбар).

Прыкладны мастацка-ілюстрацыйны матэрыял.
Жывапіс: Рэмбрант. «Мастак у майстэрні»; П. Мандрыян. «Кампазіцыя з чырвоным, сінім і жоўтым»; Н. С. Ганчарова. «Паўлін пад яркім сонцам. Стыль егіпецкі»; вітражы (на выбар); мазаіка (на выбар).
Скульптура: Р. Монці. «Мармуровы вэлюм»; А. А. Анікейчык. «Мінчанка».
Графіка: Х. Грыс. «Нацюрморт з гітарай»; А. Маціс. «Аўтапартрэт»; Эль Лісіцкі. «Забіяка»; В. У. Ядэмскі. «Дзьмухаўцы»; М. М. Жукаў. «Навошта вучыцца?».

4. Вучымся разумець архітэктуру, музычнае і дэкаратыўна-прыкладное мастацтва (1 гадзіна).
Архітэктура (кампазіцыя, маштаб, прапорцыі).
Музыка (гук, рытм), літаратура (слова).
Дэкаратыўна-прыкладное мастацтва (форма, матэрыял, дэкор).

Асноўныя віды дзейнасці.
Успрыманне і абмеркаванне архітэктурных пабудоў, твораў музычнага і дэкаратыўна-прыкладнога мастацтва.
Гутарка «Сродкі мастацкай выразнасці розных відаў мастацтва».
Выкананне вырабу дэкаратыўна-прыкладнога мастацтва з арыгінальным арнаментам.

Прыкладны мастацка-ілюстрацыйны матэрыял.
Архітэктура: сабор у Сіене (Італія); замак Бутрон у пас. Гатыка (Іспанія); бізнес-цэнтр у Альшвілі (Швейцарыя); культурны цэнтр Гейдара Аліева ў Баку (Азербайджан); палац Пуслоўскіх у в. Косава (Рэспубліка Беларусь); ратуша ў Нясвіжы (Рэспубліка Беларусь); будынак драматычнага тэатра ў Гродне (Рэспубліка Беларусь).
Музыка: Ф. Ліст. Эцюд «Шум лесу»; Г. Гарэлава. «Дыялог з захадам» (музыка для кельцкай арфы і 22 бакалаў, напоўненых дажджавой вадой), «Прыгаворка» (канцэрт для габоя з аркестрам, 3 частка).
Дэкаратыўна-прыкладное мастацтва: прыклады дэкаратыўна-прыкладнога мастацтва розных краін свету (на выбар).

5. Вобраз Творцы ў мастацтве (1 гадзіна).
Творчы працэс як тэма ў мастацтве. Атрыбуты мастацтва. Абагульнены вобраз Творцы ў мастацкіх творах розных відаў мастацтва.

Асноўныя віды дзейнасці.
Успрыманне і абмеркаванне твораў мастацтва, у якіх адлюстраваны творчы працэс.
Гутарка аб творчых прафесіях.
Выкананне эскіза эмблемы (лагатыпа) аднаго з відаў мастацтва.
Выкананне аўтапартрэта (матэрыял і тэхніка па выбары).

Прыкладны мастацка-ілюстрацыйны матэрыял.
Жывапіс: К. Врэдэнбург. «Мастак Ян Бекер за працай»; Л. В. Пастэрнак. «Мукі творчасці»; Г. Г. Вінаградава. «Белая лебедзь»; Н. Ланкрэ. «Партрэт танцоўшчыцы Камарго»; М. Іванова-Ачарэт. «Дзеці. Лялечны тэатр»; В. Ваньковіч. «Аўтапартрэт»; М. З. Шагал. «Віяланчэліст».
Графіка: Рэмбрант. «Аўтапартрэт»; А. М. Лаўрухін. «Пушкін. Яўгеній Анегін».
Скульптура: П. К. Клод. Помнік І. А. Крылову; В. І. Мухіна. Помнік П. І. Чайкоўскаму; С. Далі. «Сюррэалістычнае піяніна»; С. Т. Канёнкаў. «Паганіні»; Ю. М. Фірсанаў. «Антракт»; У. І. Жбанаў. «Дойлід».
Дэкаратыўна-прыкладное мастацтва: майсенски фарфор, фарфор савецкага перыяду на тэму мастацкай творчасці (на выбар).

ДЫЯЛОГІ Ў МАСТАЦТВЕ (3 гадзіны)

6. Дыялог мастацтваў (1 гадзіна).
Архітэктура – «музыка ў камені». «Музычнасць і паэтычнасць» жывапісу. «Маляўнічасць» музыкі і літаратуры. «Празаічнасць і паэтычнасць» графікі. «Музычная» скульптура. Пластыка ў танцы і ў скульптуры.

Асноўныя віды дзейнасці.
Характарыстыка твораў прасторавых відаў мастацтваў з выкарыстаннем эпітэтаў, уласцівых часавым мастацтвам.
Характарыстыка твораў часавых відаў мастацтваў з выкарыстаннем эпітэтаў, уласцівых прасторавым мастацтвам.
Выкананне праекта «Дыялог мастацтваў» (тэма і віды мастацтва на выбар).

Прыкладны мастацка-ілюстрацыйны матэрыял.
Архітэктура: Палац Каталонскай музыкі (Барселона); палац Бельведэр (Аўстрыя); Нацыянальны акадэмічны Вялікі тэатр оперы і балета Рэспублікі Беларусь; Беларускі дзяржаўны акадэмічны музычны тэатр.
Жывапіс: К. Манэ. «Дама ў садзе Сэнт-Адрэс»; М. К. Чурлёніс. «Стварэнне свету IX», «Саната мора» (трыпціх).
Скульптура: А. Канова. «Танцоўшчыца»; Э. Хільтунен. Помнік Яну Сібеліусу; П. Мархаўс. «Трубадур»; Э. Трэбіна. Помнік танга.
Кніжная графіка: ілюстрацыі беларускіх аўтараў (на выбар).
Музыка: П. І. Чайкоўскі. Канцэрт № 1 для фартэпіяна з аркестрам (1 частка); М. К. Агінскі. Паланэз «Развітанне з Радзімай».
Дэкаратыўна-прыкладное мастацтва: беларуская выцінанка (на выбар); фарфор савецкага перыяду на тэму мастацтва (на выбар).


7. Садружнасць мастацтваў (1 гадзіна).
Садружнасць рукатворных і прыродных форм і фарбаў у садова-паркавых комплексах.
Садружнасць мастацтваў у сучасных масавых культурных праектах.

Асноўныя віды дзейнасці.
Успрыманне і абмеркаванне прыкладаў узаемадзеяння розных відаў мастацтва.
Гутарка «Мая самая незвычайная сустрэча з мастацтвам».
Конкурс на самую арыгінальную ідэю мастацкага праекта (выставы, канцэрта, фестывалю) у сваім рэгіёне.

Прыкладны мастацка-ілюстрацыйны матэрыял.
Архітэктура і манументальна-дэкаратыўнае мастацтва: палацава-паркавы ансамбль «Версаль» (Францыя); палац Сан-Сусі ў загарадным комплексе (Патсдам); палацава-паркавы ансамбль «Пецяргоф» (Расія); Кржыжыкавы фантаны (Чэхія); палацава-паркавы ансамбль у г. Нясвіжы (Рэспубліка Беларусь).
Літаратурна-музычныя кампазіцыі: цыкл «Казкі з аркестрам» (на выбар) (Расія).
Масавыя праекты (Рэспубліка Беларусь): фестываль опернага і балетнага мастацтва «Вечары Вялікага тэатра ў замку Радзівілаў»; фестываль беларускай песні і паэзіі; мастацкі праект «Музей усіх муз»; Міжнародны фестываль мастацтваў «Славянскі базар у Віцебску».

8. Сінтэз мастацтваў (1 гадзіна).
Ідэя сінтэзу сродкаў мастацкай выразнасці розных відаў мастацтва (архітэктура, выяўленчае і дэкаратыўна-прыкладное мастацтва, музыка, літаратура, харэаграфія).
Сінтэтычныя віды мастацтва (тэатр, цырк, кіно).

Асноўныя віды дзейнасці.
Успрыманне і абмеркаванне твораў тэатральнага, цыркавога і кінамастацтва.
Гутарка «Сінтэз у мастацтве – гэта…».
Запаўненне табліцы «Сродкі выразнасці ў сінтэтычных відах мастацтва».

Прыкладны мастацка-ілюстрацыйны матэрыял.
Тэатр: «Чароўная лямпа Аладзіна», «Прыгоды Бураціна». Спектаклі Дзяржаўнага акадэмічнага цэнтральнага тэатра лялек С. В. Абразцова (Расія); А. У. Рабаконь. Музычны тэлеспектакль «Алі-баба і сорак разбойнікаў».
Кіно: Б. У. Рыцараў. Мастацкі фільм «Чароўная лямпа Аладзіна»; Ф. С. Хітрук. Анімацыйны фільм «Канікулы Баніфацыя»; цыркавыя паказы (на выбар).
Выяўленчае мастацтва: С. А. Бандарэнка. Скульптуры каля Беларускага дзяржаўнага цырка (Рэспубліка Беларусь); І. Я. Білібін. Ілюстрацыі да казкі «Дыван-самалёт».

9. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

СВЯТА Ў ЖЫЦЦІ ЛЮДЗЕЙ (2 гадзіны)

10. Святы ў розных культурах свету (1 гадзіна).
Паходжанне свят у розных культурах свету.
Асаблівасці каляндарных, рэлігійных, нацыянальных, дзяржаўных, сямейных свят.

Асноўныя віды дзейнасці.
Успрыманне і абмеркаванне твораў мастацтва на тэму свята.
Гутарка «Незвычайныя святы, якія я ведаю».
Выкананне віншавальнай паштоўкі «Свята майго горада (вёскі, пасёлка)», «Дзень нараджэння».

Прыкладны мастацка-ілюстрацыйны матэрыял.
Жывапіс: П. Мілер. «Майскае дрэва»; М. П. Багданаў-Бельскі. «Імяніны настаўніцы»; А. А. Пластаў. «Велікодны нацюрморт»; Э. П. Паноў. «Светлае Хрыстова Уваскрэсенне».
Графіка: Л. М. Бём. Віншавальныя паштоўкі да сямейных свят (на выбар).
Фестывалі і карнавалы ў Італіі, Шатландыі, Германіі, Бразіліі, Нідэрландах (відэафрагменты на выбар).
Дзяржаўныя святы ў Рэспубліцы Беларусь (відэафрагменты на выбар).

11. Таемства народных свят (1 гадзіна).
Каляндарныя святы славян: цыклічнасць, сувязь з прыродай.
Святы «Гуканне вясны», «Купалле», «Каляды», «Масленіца» і іншыя.

Асноўныя віды дзейнасці.
Успрыманне і абмеркаванне твораў мастацтва на тэму народнага свята.
Гутарка «Незвычайныя абрады, якія я ведаю».
Выкананне роспісу велікоднага яйка (пісанкі).
Падрыхтоўка сцэнарыя каляндарнага свята (на выбар).

Прыкладны мастацка-ілюстрацыйны матэрыял.
Жывапіс: Б. М. Кустодзіеў. «Масленіца»; Н. Лавіцкая-Ярмолава. Дыптых «Гуканне вясны»; В. В. Архіпава. «Калядныя калядкі»; М. М. Філіповіч. «На Купалле»; Г. Д. Сілівончык. «Каляда», «Самая зорная ноч», «Шпакі прыляцелі».
Графіка: Л. М. Бём. Віншавальныя паштоўкі да каляндарных свят (на выбар).
Дэкаратыўна-прыкладное мастацтва: калядныя маскі і атрыбуты «Калядная зорка» («Калядная зорка», «Каза», «Бусел» і іншыя); цацкі-свістулькі; серыя манет «Святы i абрады беларусаў».
Музыка: беларускія народныя абрадавыя песні (на выбар).
Беларускія народныя святы: відэафрагменты на выбар.

ТЭАТР БАЧНЫ І НЯБАЧНЫ (7 гадзін)

12. Паходжанне тэатра (1 гадзіна).
Вытокі тэатра. Уладкаванне старажытнагрэчаскага тэатра.
Трагедыя і камедыя як асноўныя тэатральныя жанры.

Асноўныя віды дзейнасці.
Відэаэкскурсія ў старажытнагрэчаскі тэатр.
Гутарка «Як выглядаў акцёр у старажытнагрэчаскім тэатры».
Параўнанне ўладкавання старажытнагрэчаскага і сучаснага тэатраў.
Выкананне маскі (эскіза маскі) для сучаснага спектакля.

Прыкладны мастацка-ілюстрацыйны матэрыял.
Выявы антычных тэатраў; відэафільмы пра старажытнагрэчаскі тэатр; маскі акцёраў старажытнагрэчаскага тэатра; выявы акцёраў і тэатральных сцэн у антычным мастацтве.

13–15. Вучымся разумець тэатральнае мастацтва (3 гадзіны).
Драматургічны твор (п’еса) як аснова драматычнага спектакля.
Тэатральны паказ як вынік калектыўнай творчасці. Роля рэжысёра, сцэнографа, акцёра. Музычна-шумавое і светлавое афармленне спектакля.

Асноўныя віды дзейнасці.
Успрыманне і абмеркаванне фрагментаў тэатральных паказаў.
Характарыстыка аднаго з персанажаў п’есы (на выбар): характар, знешні выгляд, учынкі.
Параўнанне інсцэніроўкі з літаратурнай крыніцай (на выбар).
Стварэнне інсцэніроўкі (твор на выбар, групавая работа).
Выкананне эскіза касцюма (грыму) персанажа.
Выкананне эскіза дэкарацыі.

Прыкладны мастацка-ілюстрацыйны матэрыял.
Відэафрагменты тэатральных паказаў (на выбар).
Эскізы касцюмаў, дэкарацый да спектакляў беларускіх тэатраў.
Музычна-шумавое афармленне спектакляў беларускіх тэатраў.

16. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

17. Як уладкаваны сучасны тэатр? (1 гадзіна.)
Глядзельная зала і сцэна.
Закулісная частка тэатра. Асноўныя тэатральныя прафесіі.
Мастацтва быць гледачом.

Асноўныя віды дзейнасці.
Успрыманне і абмеркаванне фрагментаў тэатральных паказаў.
Наведванне (відэаэкскурсія) закуліснай часткі тэатра.
Гутарка-разважанне «З кім з работнікаў закуліснай часткі тэатра я хацеў бы пазнаёміцца».
Арганізацыя сцэнічнай прасторы ў школе (клас, фае, зала і іншыя).

Прыкладны мастацка-ілюстрацыйны матэрыял.
Відэафрагменты тэатральных паказаў (на выбар).
Відэафрагменты пра асаблівасці тэатральных прафесій і рэпетыцый спектакляў, магчымасці сцэны (на выбар).

18. Тэатр лялек (1 гадзіна).
Першыя тэатральныя лялькі. Асаблівасці лялечнага спектакля. Упраўленне лялькамі.

Асноўныя віды дзейнасці.
Успрыманне і абмеркаванне фрагментаў тэатральных паказаў лялечнага тэатра.
Наведванне (відэаэкскурсія) тэатра лялек.
Характарыстыка персанажа лялечнага спектакля: асаблівасці і сродкі ўвасаблення.
Гутарка «Чым падобныя і чым адрозніваюцца персанажы драматычнага і лялечнага спектакляў».
Выраб лялькі (матэрыял, тэхніка на выбар).

Прыкладны мастацка-ілюстрацыйны матэрыял.
Відэафрагменты спектакляў тэатра лялек (на выбар).

19. Музычны тэатр: опера і балет (1 гадзіна).
Сродкі выразнасці ў оперы і балеце. Лібрэта як аснова музычнага тэатра.
Рэжысёр, кампазітар, балетмайстар і выканаўца ў музычным спектаклі. Дэкарацыі і касцюмы ў музычным тэатры. Значэнне дырыжора і аркестра ў спектаклі.

Асноўныя віды дзейнасці.
Успрыманне і абмеркаванне фрагментаў паказаў тэатра оперы і балета.
Наведванне музычнага тэатра. Экскурсія (відэаэкскурсія) у Вялікі тэатр Беларусі.
Гутарка «Чым падобныя і чым адрозніваюцца персанажы драматычнага і музычнага спектакляў».
Характарыстыка аднаго з персанажаў спектакля оперы (балета): знешні выгляд, характар, паводзіны, сродкі ўвасаблення.
Музычнае афармленне падрыхтаванай на папярэдніх уроках інсцэніроўкі. Музычная характарыстыка дзеючых асоб.

Прыкладны мастацка-ілюстрацыйны матэрыял.
Музычныя спектаклі (відэафрагменты): М. А. Рымскі-Корсакаў. Опера «Снягурачка»; П. І. Чайкоўскі. Балет «Шчаўкунок»; С. С. Пракоф’еў. Балет «Папялушка».

КІНО – ДЗЯСЯТАЯ МУЗА (7 гадзін)

20. Паходжанне кінамастацтва (1 гадзіна).
Тэатр ценяў. Першыя кінаапараты. Першыя фільмы.
Гук і колер у кіно.

Асноўныя віды дзейнасці.
Азнаямленне з першымі спробамі фіксацыі руху.
Прагляд і абмеркаванне фрагментаў першых фільмаў у гісторыі сусветнага кіно.
Дыскусія «Што страціла і што набыло кіно са з’яўленнем гуку і колеру».
Стварэнне «цуда-нататніка» (або таўматропа).

Прыкладны мастацка-ілюстрацыйны матэрыял.
Тэатр ценяў; Э.-Г. Робертсан. Спектакль «Шкілет» (фатаграфіі).
Кінафрагменты (на выбар): браты Люм’ер. «Прыбыццё цягніка», «Паліты палівальшчык»; Б. Кітан. «Пудзіла»; Ж. Мельес. «Падарожжа на Месяц»; Г. Лойд. «Нарэшце ў бяспецы»; Дж. Сміт. «Бабуліна павелічальнае шкло»; Ч. Чаплін. «Малы», «Агні вялікага горада»; В. Флемінг. «Чараўнік краіны Оз».

21–22. Ігравое (мастацкае) кіно (2 гадзіны).
Літаратурны і кінасцэнарый. Значэнне рэжысёра, кінааператара і мастакоў (пастаноўшчыка, касцюмера, грымёра) у стварэнні кінавобраза. Майстэрства акцёра ў кіно. Этапы працы над фільмам.

Асноўныя віды дзейнасці.
Успрыманне і абмеркаванне кінафрагментаў мастацкага кіно.
Віртуальнае наведванне здымачнай пляцоўкі.
Гутарка «Агульнае і рознае ў літаратурным і кінасцэнарыі».
Абмеркаванне асноўных кінапрафесій.
Выкананне раскадроўкі на свабодную тэму.

Прыкладны мастацка-ілюстрацыйны матэрыял.
Кінафрагменты (на выбар): Э. Портэр. «Вялікае аграбленне цягніка»; Ю. В. Тарыч. «Лясная быль»; Р. А. Быкаў. «Пудзіла»; С. С. Гаварухін. «Радасці і смутак маленькага лорда»; А. Н. Міта. «Казка падарожжаў»; В. С. Бычкоў. «Здабытак рэспублікі»; Ф. С. Хітрук. «Фільм, фільм, фільм»; Л. А. Нячаеў. «Руды, сумленны, закаханы»; А. В. Турава. «КіндэрВілейскі прывід».

23–24. Вучымся разумець кіно (2 гадзіны).
Дзеянне як галоўны сродак выразнасці ў кінамастацтве. Выява і гук у фільме. Роля мантажу ў кінакарціне. Асаблівасці дэкарацый, касцюмаў і грыму ў кіно.
Чараўніцтва спецэфектаў.

Асноўныя віды дзейнасці.
Успрыманне і абмеркаванне фрагментаў, у якіх яскрава выяўляюцца сродкі выразнасці кіно.
Экскурсія (відэаэкскурсія) на Нацыянальную кінастудыю «Беларусьфільм».
Конкурс «Хто назаве больш песень з кінафільмаў?».
Дыскусія «Які сродак выразнасці ў кіно самы галоўны?» («Навошта патрэбны мантаж у кіно?», «Кіно са спецэфектамі і без…»).
Выкананне эскіза касцюма (грыму) для персанажа фільма.

Прыкладны мастацка-ілюстрацыйны матэрыял.
Кінафрагменты: на выбар.

25. Анімацыйнае кіно (1 гадзіна).
Першыя анімацыйныя фільмы.
Маляваныя і аб’ёмныя персанажы. Арыгінальныя аўтарскія тэхналогіі ў анімацыі.

Асноўныя віды дзейнасці.
Прагляд і абмеркаванне фрагментаў анімацыйных фільмаў.
Распрацоўка сюжэта анімацыйнага фільма.
Выкананне эскіза персанажа анімацыйнага фільма па распрацаваным сюжэце (групавая работа).
Музычная характарыстыка персанажа.

Прыкладны мастацка-ілюстрацыйны матэрыял.
Кінафрагменты: Э. Рэйно. «Бедны П’еро»; Э. Коль. «Фантасмагорыя»; Дж. С. Блэктан. «Камічныя фазы смешных твараў»; В. А. Старэвіч. «Страказа і Мурашка»; І. П. Іваноў-Вано. «Казка пра мёртвую царэўну і сем асілкаў», «Сеча пры Кержанцы»; Г. Я. Бардзін. «Адажыа»; У. Дысней (на выбар); іншыя.

26. Анімацыйнае кіно беларускіх майстроў (1 гадзіна).
Беларускія анімацыйныя праекты. Беларускія аніматары.
Галерэя анімацыйных персанажаў, створаных беларускімі майстрамі.

Асноўныя віды дзейнасці.
Прагляд і абмеркаванне фрагментаў анімацыйных фільмаў беларускіх аўтараў.
Віртуальная прагулка па студыі анімацыйных фільмаў на Нацыянальнай кінастудыі «Беларусьфільм».
Замалёўка анімацыйнага персанажа ў розных фазах руху.
Падрыхтоўка мультвіктарыны.

Прыкладны мастацка-ілюстрацыйны матэрыял.
Анімацыйныя фільмы беларускіх майстроў (на выбар).

27. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

МАСТАЦТВА «НА КОНЧЫКАХ ПАЛЬЦАЎ» (6 гадзін)

28–29. Фатаграфія як від мастацтва (2 гадзіны).
Першыя спробы стварэння фатаграфіі. Асаблівасці фатаграфіі як віда мастацтва. Дакументальная і мастацкая фатаграфія.

Асноўныя віды дзейнасці.
Успрыманне і параўнанне дакументальнай і мастацкай фатаграфіі.
Дыскусія «Фатаграфія ХІХ і ХХІ стагоддзяў: падабенства і адрозненне».
Выкананне фотакалажа (тэма на выбар).

Прыкладны мастацка-ілюстрацыйны матэрыял.
Ж. Ньепс. «Выгляд з акна на Le Gras»; Дж. Максвел. «Трохколерны бант»; Р. Медэр. «Начныя маланкі над Гранд-Каньёнам», «Шарль Годфры пралятае праз Трыумфальную арку ў Парыжы на сваім самалёце «Nieuport 11» 7 жніўня 1919 года»; Ф. Халсман. «Сальвадор Далі з коткамі»; фатаграфіі С. М. Пракудзіна-Горскага, Я. Булгака, Л. Дашкевіча (на выбар); В. В. Малышчыц. Праект «Беларусь: у абдымках зорак»; фатаграфіі сучасных фотамастакоў (на выбар).

30–31. Тэлебачанне (2 гадзіны).
Асаблівасці тэлевізійнага адлюстравання: «эфект прысутнасці».
Інфармацыйныя, пазнавальныя і забаўляльныя тэлеперадачы.

Асноўныя віды дзейнасці.
Прагляд і абмеркаванне фрагментаў папулярных тэлепраектаў.
Гутарка: «Кінематограф і тэлебачанне: агульнае і рознае».
Падрыхтоўка праекта тэлеперадачы (групавая работа).

Прыкладны мастацка-ілюстрацыйны матэрыял.
Тэлеперадачы: на выбар.

32–33. Камп’ютарнае мастацтва (2 гадзіны).
Камп’ютар як інструмент мастака.
Камп’ютарная графіка. Камп’ютарная анімацыя. Камп’ютарная музыка. Сучасныя тэхналогіі ў кінематографе.

Асноўныя віды дзейнасці.
Успрыманне твораў, створаных пры дапамозе лічбавай тэхнікі.
Дыскусія: «Камп’ютарнае мастацтва: за і супраць».
Падрыхтоўка эскіза прадмета (паштовая марка, паштоўка, этыкетка) на тэму мастацтва з дапамогай графічнага рэдактара.

Прыкладны мастацка-ілюстрацыйны матэрыял.
Творы на выбар.

34. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

35. Паўтарэнне і абагульненне. Творчы праект (1 гадзіна).
Асноўныя тэмы ў мастацтве.
Асноўныя віды і жанры мастацтва.
Сінтэтычныя віды мастацтва.
Выстава работ (праектаў) вучняў.

АСНОЎНЫЯ ПАТРАБАВАННІ
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ VI КЛАСА
Мець уяўленне:
пра паходжанне мастацтва;
ролю і месца мастака ў свеце мастацкай культуры;
тэматычную разнастайнасць мастацтва;
месца і ролю мастацтва ў жыцці чалавека, сям’і, грамадства;
асаблівасці нацыянальнай культуры.
Ведаць:
асноўныя тэмы мастацтва;
асноўныя віды і жанры мастацтва;
асноўныя сродкі мастацкай выразнасці ў розных відах мастацтва.
Умець:
вызначаць тэму мастацкага твора;
дыферэнцыраваць творы па відах і жанрах мастацтва;
выказваць і абгрунтоўваць свае адносіны да твора мастацтва;
выяўляць асацыятыўныя сувязі мастацкага твора з жыццядзейнасцю чалавека, навакольным светам;
увасабляць мастацкі вобраз у розных відах мастацка-творчай дзейнасці.
Валодаць навыкамі пошуку і крытычнага адбору інфармацыі ў крыніцах рознага тыпу.

ГЛАВА 4
ЗМЕСТ ВУЧЭБНАГА ПРАДМЕТА Ў VII КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
(35 гадзін)

Раздзел 1
У ПОШУКАХ ПРЫГАЖОСЦІ: МАСТАЦТВА ПЕРШАБЫТНЫХ ЧАСОЎ (4 гадзіны)

1. Мастацтва першабытнай эпохі: пасланне нашчадкам (1 гадзіна).
З’яўленне мастацтва: ад пераймання да творчасці. Сінкрэтызм першабытнай культуры. Сюжэты першабытных выяў. Вобраз чалавека і вобраз жывёлы ў першабытным мастацтве.

Асноўныя віды дзейнасці. 
Успрыманне і абмеркаванне артэфактаў першабытных часоў.
Гутарка на тэму «Чаму першабытнае мастацтва цікавае сучаснаму чалавеку?».
Параўнанне асаблівасцей увасаблення вобразаў жывёлы і чалавека (на выбар) у творах мінулага і сучаснасці.
Выкананне малюнка (тэма на выбар) у стылістыцы першабытнага мастацтва.

Прыкладны мастацка-ілюстрацыйны матэрыял.
Роспісы у старажытных пячорах (на выбар); скульптура «Мядзведзь» (пячора Мантэспан, Францыя); прыклады палеалітычных Венер; Вялікі Шыгірскі ідал (Свярдлоўская вобласць, Расія).

2. Асваенне прасторы: зараджэнне архітэктуры (1 гадзіна).
Жыллё першабытнага чалавека: першыя спробы будаўніцтва. Мегалітычныя збудаванні (менгіры, дальмены, кромлехі). Стоўнхендж. Культавая архітэктура.

Асноўныя віды дзейнасці.
Успрыманне і абмеркаванне артэфактаў першабытных часоў.
Параўнанне архітэктурных збудаванняў першабытнай эпохі ў розных рэгіёнах.
Конкурс на найбольш цікавую версію паходжання мегалітычных збудаванняў (на выбар) (групавая работа).
Выкананне эскізнага малюнка (макета) малой архітэктурнай формы (альтанкі, прыпынка грамадскага транспарту, лаўкі ў парку) у стылі мегалітычнай архітэктуры.

Прыкладны мастацка-ілюстрацыйны матэрыял.
Прыклады жылля першабытнага чалавека, мегалітычнай архітэктуры, першабытных пахаванняў у розных рэгіёнах.

3. Мастацтва першабытных часоў на тэрыторыі Беларусі (1 гадзіна).
Мастацтва першых стаянак на тэрыторыі Беларусі. Увасабленне вобраза чалавека і вобраза жывёлы ў прадметах мастацтва. Арнаментацыя керамікі. Ювелірныя ўпрыгожанні.
Культура старажытных гарадзішчаў.

Асноўныя віды дзейнасці.
Успрыманне і абмеркаванне твораў мастацтва першабытнага перыяду на тэрыторыі Беларусі.
Гутарка на тэму «Чаму ў культуры першабытнага грамадства шырокае распаўсюджанне атрымала дэкаратыўна-прыкладное мастацтва?».
Наведванне краязнаўчага музея свайго рэгіёна. Абмеркаванне экспанатаў.
Выкананне эскіза прадмета з элементамі арнаменту першабытнага мастацтва.

Прыкладны мастацка-ілюстрацыйны матэрыял.
Прадметы, знойдзеныя на стаянках Юравічы, Азёрнае-2, Асавец, Бердыж, Вець-VI, гарадзішча Нікадзімава: дробная пластыка, кераміка, прылады працы, ювелірныя ўпрыгожанні.

4. Язычніцкая культура на тэрыторыі Беларусі (1 гадзіна).
Асаблівасці вераванняў старажытных славян.
Культавыя збудаванні і скульптура на тэрыторыі Беларусі. Традыцыі пахавання. Ювелірныя вырабы і дробная пластыка.

Асноўныя віды дзейнасці.
Успрыманне і абмеркаванне твораў мастацтва першабытнага перыяду на тэрыторыі Беларусі.
Дыскусія на тэму «Традыцыі і абрады нашых продкаў».
Параўнанне ювелірных упрыгожанняў першабытнай эпохі з вырабамі сучасных майстроў.
Выкананне эскіза ювелірнага ўпрыгожання (цацкі, бірулькі) з элементамі першабытнага мастацтва, знойдзенага на тэрыторыі Беларусі.

Прыкладны мастацка-ілюстрацыйны матэрыял.
Славянскае жыллё і курганы; культавыя збудаванні: Слонімскі ідал, Даўгінаўскі ідал, валуны.

Раздзел 2
МАСТАЦТВА, ЗАСТЫЛАЕ НА ТЫСЯЧАГОДДЗІ: СТАРАЖЫТНЫ ЕГІПЕТ (4 гадзіны)

5. Ідэі вечнага жыцця ў старажытнаегіпецкай архітэктуры (1 гадзіна). 
Рытуальна-магічныя асновы мастацтва Старажытнага Егіпта. Піраміда Джосера. Вялікія піраміды ў Гізе. Вялікі сфінкс у комплексе пірамід.
Храмавыя комплексы ў Абу-Сімбеле, Карнаку і Луксары.

Асноўныя віды дзейнасці.
Успрыманне і абмеркаванне старажытнаегіпецкіх пірамід.
Гутарка на тэму «Вялікія піраміды ў Гізе – першы цуд свету».
Замалёўка-рэканструкцыя храма Амона-Ра (ці іншага)
Падрыхтоўка вуснага апавядання на тэму «Дзе я хацеў бы пабываць у Егіпце?»
Выкананне творчай работы (тэхніка і матэрыял на выбар) на тэму «Старажытаегіпецкія матывы ў сучаснай архітэктуры».

Прыкладны мастацка-ілюстрацыйны матэрыял.
Піраміда Джосера; Вялікія піраміды (Гіза); Вялікі сфінкс Хефрэна (Гіза); памінальны храм Хатшэпсут (Дэйр эль-Бахры); храм Рамсэса II (Абу-Сімбел); храм Амона-Ра (Луксар); храм Амона-Ра і алея сфінксаў (Карнак).

6. Сюжэты і вобразы ў выяўленчым мастацтве Старажытнага Егіпта (1 гадзіна).
Мастацкі канон у выяўленчым мастацтве Старажытнага Егіпта. Сюжэты і вобразы ў жывапісе і скульптуры. Шэдэўры выяўленчага мастацтва ў эпоху Эхнатона.

Асноўныя віды дзейнасці.
Успрыманне і абмеркаванне твораў выяўленчага мастацтва Старажытнага Егіпта.
Характарыстыка асноўных тэм і сюжэтаў у выяўленчым мастацтве.
Дыскусія на тэму «Мастацкі канон у мастацтве мінулага і сучаснасці».
Выкананне сілуэтнага малюнка чалавека ў адпаведнасці са старажытнаегіпецкім мастацкім канонам.

Прыкладны мастацка-ілюстрацыйны матэрыял.
Рэльеф дойліда Хесіры; рэльеф «Эхнатон з сям’ёй»; роспіс з магільні вяльможы Небамона «Паляванне ў зарасніках папірусу»; роспіс з грабніцы Хнумхатэпа II «Кармленне антылоп»; статуя вяльможы Ранафера; статуя пісца Каі; статуі царэвіча Рахатэпа і яго жонкі Нафрэт; бюст царыцы Неферціці.

7. Дэкаратыўна-прыкладное мастацтва Старажытнага Егіпта (1 гадзіна).
Старажытнаегіпецкае дэкаратыўна-прыкладное мастацтва: посуд, мэбля, адзенне, ювелірныя ўпрыгожанні. Вырабы з каменю. Вынаходніцтва фаянсу і шкла. Скарбы Тутанхамона.

Асноўныя віды дзейнасці.
Успрыманне і абмеркаванне твораў дэкаратыўна-прыкладнога мастацтва Старажытнага Егіпта.
Характарыстыка асноўных тэм і сюжэтаў у дэкаратыўна-прыкладным мастацтве Старажытнага Егіпта.
Выкананне эскіза прадмета дэкаратыўна-прыкладнога мастацтва (посуду, мэблі і іншых) у стылістыцы старажытнаегіпецкіх майстроў.
Праект-даследаванне «Якія дасягненні старажытнаегіпецкай культуры выкарыстоўвае сучасны чалавек» (групавая работа).

Прыкладны мастацка-ілюстрацыйны матэрыял.
Палетка чатырох гіен; старажытнаегіпецкія канопы; фаянсавыя і шкляныя вырабы: посуд, вазы, флаконы, сасуды, статуэткі; ювелірныя ўпрыгожанні: падвескі, каралі-каўнер, пектараль, бранзалеты, залатая пахавальная маска Тутанхамона; адзенне: сандалі Тутанхамона; мэбля: залаты трон Тутанхамона.

8. Загадкі Старажытнага Егіпта: літаратура і музыка (1 гадзіна).
Старажытнаегіпецкая міфалогія. Гімны і павучанні. Апавяданні і казкі.
Музыка Старажытнага Егіпта. Старажытнаегіпецкія музычныя інструменты.

Асноўныя віды дзейнасці.
Чытанне і пераказ урыўка старажытнаегіпецкага міфа (гімна, павучання, апавядання, казкі).
Параўнанне музычных інструментаў Старажытнага Егіпта з сучаснымі музычнымі інструментамі.
Выкананне ілюстрацыі да літаратурнага твора (на выбар) у старажытнаегіпецкай стылістыцы.

Прыкладны мастацка-ілюстрацыйны матэрыял.
Міфы Старажытнага Егіпта ў пераказе для дзяцей (на выбар); гімн Сямі Хатхор; «Апавяданне Сінухё» (сюжэт); «Казка пра пацярпелага караблекрушэнне» (сюжэт).
Выявы пісцоў і музыкаў у выяўленчым мастацтве Старажытнага Егіпта.

9. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

Раздзел 3
МАСТАЦТВА ПРАЗ ТЫСЯЧЫ ГАДОЎ: СТАРАЖЫТНЫ ЎСХОД (6 гадзін)

10. Мастацтва шумераў: моц кіраўніка і вера ў багоў (1 гадзіна).
Архітэктура шумераў: палацы, храмавыя вежы-зікураты. Скульптура: выявы жывёл, багоў, цароў. Развіццё пісьменства. «Эпас пра Гільгамеша» – найстаражытны твор літаратуры.

Асноўныя віды дзейнасці.
Успрыманне і абмеркаванне твораў выяўленчага мастацтва шумераў.
Параўнанне старажытнаегіпецкіх пірамід і шумерскага зікурата.
Чытанне фрагментаў «Эпасу пра Гільгамеша» (пераклад М.С. Гумілёва). Абмеркаванне асноўных сюжэтных ліній.

Прыкладны мастацка-ілюстрацыйны матэрыял.
Шумерскі горад (рэканструкцыя); зікурат (Ур); штандар вайны і міру з Ура; каменная цыліндрычная пячатка з выявай быка; статуэткі адарантаў; арфа з галавой быка з грабніцы Пуабі; адбітак з цыліндрычнай пячаткі «Гільгамеш змагаецца з быком»; клінапісная таблічка шумерскага цара Зімры-Ліма.

11. Вавілон і Асірыя: барацьба за культурныя каштоўнасці (1 гадзіна).
Ранні Вавілон: нашчадкі шумераў. Стэлы як помнікі манументальнага мастацтва. Асаблівасці новававілонскай архітэктуры. Цуд свету «Вісячыя сады».
Мастацтва Асірыі: адлюстраванне ўлады правіцеляў. Гарады і царскія палацы Асірыі. Сюжэты дэкаратыўных рэльефаў: сцэны бітваў, паляванняў, прыдворнага жыцця. Выявы рэальных і фантастычных жывёл.

Асноўныя віды дзейнасці.
Успрыманне і абмеркаванне твораў мастацтва Вавілона і Асірыі.
Гутарка на тэму «Што запазычылі вавіланяне ў культуры шумераў?».
Замалёўка-рэканструкцыя «Вісячых садоў».

Прыкладны мастацка-ілюстрацыйны матэрыял.
Вавілон: панарама горада Вавілон (рэканструкцыя); стэла цара Хамурапі; рэльеф «Цар Хамурапі і сонечны бог Шамаш»; Вароты багіні Іштар; выявы жывёл на варотах багіні Іштар; Вісячыя сады (варыянты рэканструкцый).
Асірыя: панарама гарадоў Дур-Шарукін і Ніневія (рэканструкцыі); шэду з Пергамскага музея; група рэльефаў з выявай эпізодаў палявання на львоў цара Ашурбаніпала.

12. Мастацтва Старажытнага Ірана: услаўленне магутнасці цара і яго дзяржавы (1 гадзіна).
Парадная палацавая архітэктура. Сюжэты каменных рэльефаў: культавыя і прыдворныя цырымоніі, чароды воінаў і даннікаў. Царскія магільныя скляпы. Зааморфныя і раслінныя матывы ў ювелірных вырабах.

Асноўныя віды дзейнасці.
Успрыманне і абмеркаванне твораў мастацтва Старажытнага Ірана.
Гутарка на тэму «Сюжэты і вобразы ў мастацтве Старажытнага Ірана».
Міні-праект «Вобраз фантастычнай жывёлы ў стылістыцы старажытнаіранскага мастацтва» (тэхніка і матэрыял на выбар).

Прыкладны мастацка-ілюстрацыйны матэрыял.
Палацы ў Персепалі і Сузах; вароты са скульптурнымі выявамі шэду (Персепаль); рэльефныя кампазіцыі ў палацы (Сузы); грабніца цара Кіра (Пасаргады); скальныя грабніцы цара Дарыя і яго пераемнікаў (Накш-і-Рустэм); дэкаратыўна-прыкладное мастацтва: залаты рытон, кінжал з ручкай у выглядзе львоў, ручка вазы ў выглядзе крылатага казярога.

13. Мастацтва Старажытнай Індыі: ідэалы прыгажосці (1 гадзіна).
Планіроўка гарадоў. Культавая архітэктура Старажытнай Індыі: ступы як захавальнікі свяшчэнных каштоўнасцей, пячорныя храмы чайціі. Каменныя калоны Стамбха. Тэмы і сюжэты ў жывапісе і дэкаратыўна-прыкладным мастацтве.

Асноўныя віды дзейнасці.
Успрыманне і абмеркаванне твораў мастацтва Старажытнай Індыі.
Гутарка на тэму «Адрозненне архітэктуры Харапы ад архітэктуры іншых краін Старажытнага свету».
Падрыхтоўка эскіза (макета) дзіцячай цацкі ў стылістыцы старажытнаіндыйскага мастацтва (тэхніка і матэрыял на выбар).

Прыкладны мастацка-ілюстрацыйны матэрыял.
Руіны Харапы і Махенджа-Дара; ступа (Санчы); чайція (Карлі); пячорныя храмы (Аджанта); стамбха Ашокі; фрэскі Аджанты; дэкаратыўна-прыкладное мастацтва (на выбар).

14. Мастацтва Старажытнага Кітая: прыгажосць у дэталях (1 гадзіна).
Пісьменнасць і мастацтва каліграфіі. Паэтызацыя прыроднага свету ў жывапісе на скрутках. Вырабы з керамікі. Бронзавы посуд. Кітайскі фарфор – вяршыня дэкаратыўна-прыкладнога мастацтва Старажытнага Кітая.

Асноўныя віды дзейнасці.
Успрыманне і абмеркаванне твораў мастацтва Старажытнага Кітая.
Гутарка на тэму «Дэкаратыўнасць у мастацтве Старажытнага Кітая».
Выкананне эскіза знака-сімвала ў стылі кітайскіх іерогліфаў.

Прыкладны мастацка-ілюстрацыйны матэрыял.
Кітайскія іерогліфы на панцыры чарапахі; каліграфія Ван Січжы (на выбар); жывапіс Гу Кайчжы (на выбар); керамічныя і бронзавыя вырабы (на выбар).

15. Манументальнасць архітэктуры і скульптуры Старажытнага Кітая (1 гадзіна).
Вялікая Кітайская сцяна як унікальны ўзор абарончага дойлідства. Пахавальныя комплексы: пахаванне імператара Цынь Шыхуандзі. Пагады як узор храмавай архітэктуры. Каменная брама пайлоу.

Асноўныя віды дзейнасці.
Успрыманне і абмеркаванне твораў мастацтва Старажытнага Кітая.
Гутарка на тэму «Цікавыя гісторыі і легенды пра Вялікую Кітайскую сцяну».
Выкананне эскіза (макета) старажытнакітайскай пагады (тэхніка і матэрыял на выбар).

Прыкладны мастацка-ілюстрацыйны матэрыял.
Вялікая Кітайская сцяна; падземны комплекс імператара Цынь Шыхуандзі; пагада Сун’юэ каля гары Суншань; пайлоу (Шаалінь).

16. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

Раздзел 4
АТЛАНТЫ І КАРЫЯТЫДЫ: МАСТАЦТВА СТАРАЖЫТНАЙ ГРЭЦЫІ (9 гадзін)

17. Мастацкая фантазія крыта-мікенскага мастацтва (1 гадзіна).
Палацавы комплекс у Кносе. Разнастайнасць сюжэтаў фрэскавага жывапісу і керамікі: абрады і святы, прыродны свет, вобраз чалавека.
Цыклапічныя сцены Старажытных Мікен і Цірынфа. Дэкаратыўна-прыкладное мастацтва: залатыя пахавальныя маскі.

Асноўныя віды дзейнасці.
Успрыманне і абмеркаванне твораў крыта-мікенскага мастацтва.
Гутарка на тэму «Тэмы і сюжэты крыта-мікенскага выяўленчага мастацтва», «Легенда пра Мінатаўра: пераасэнсаванне сюжэту ў культуры наступных эпох».
Выкананне праекта лабірынта з падручных матэрыялаў.

Прыкладны мастацка-ілюстрацыйны матэрыял.
Кноскі палац (в. Крыт); фрэскі Кноскага палаца (на выбар); крыта-мікенская кераміка (на выбар); Ільвіныя вароты (Мікены).

18–19. Ордарная сістэма ў старажытнагрэчаскай архітэктуры (2 гадзіны). 
Эстэтычныя і канструктыўныя асаблівасці дарычнага, іанічнага і карынфскага ордараў. Структура старажытнагрэчаскіх ордараў. Асаблівасці капітэлі ў дарыйскім, іянічным і карынфскім ордарах.

Асноўныя віды дзейнасці:
Успрыманне і абмеркаванне прапорцый, формы і дэкору старажытнагрэчаскіх ордараў. Замалёўка старажытнагрэчаскіх ордараў.
Гутарка на тэму «Мастацкая каштоўнасць архітэктурнага ордара».
Праект-даследаванне «Элементы старажытнагрэчаскіх ордараў у архітэктуры майго горада (сталіцы)».

Прыкладны мастацка-ілюстрацыйны матэрыял.
Храм Геры-1 (Пестум); храм Нікі Аптэрас (Афіны); храм Зеўса (Афіны).

20. Грэчаскі храм – ідэал гармоніі і прыгажосці ў архітэктуры (1 гадзіна).
Храм як галоўны тып збудаванняў Старажытнай Грэцыі. Афінскі акропаль як дамінанта горада. Асноўныя збудаванні афінскага акропаля: Прапілеі, Парфенон, Эрэхтэён. Роля скульптуры ў архітэктуры храма.

Асноўныя віды дзейнасці.
Успрыманне і абмеркаванне асаблівасцей старажытнагрэчаскага храма.
Гутарка на тэму «Акропаль – культурны цэнтр старажытнагрэчаскага горада».
Выкананне эскіза (макета) фасада сучаснага збудавання з выкарыстаннем элементаў старажытнагрэчаскай ордарнай сістэмы.

Прыкладны мастацка-ілюстрацыйны матэрыял.
Храм Геры-2 (Пестум); Афінскі акропаль; Прапілеі (рэканструкцыя); Парфенон; Эрэхтэён; фрагмент фрыза Парфенона.

21. Вобраз чалавека ў скульптуры Старажытнай Грэцыі (1 гадзіна).
Вобраз чалавека – цэнтральны вобраз ў мастацтве Старажытнай Грэцыі. Скульптурны вобраз чалавека. Пошук ідэальных прапорцый чалавека. Архаічныя коры. Боствы ў старажытнагрэчаскай скульптуры. Вобраз чалавека ў рэльефных выявах.

Асноўныя віды дзейнасці.
Успрыманне і абмеркаванне мастацкіх твораў Старажытнай Грэцыі з выявай чалавека.
Гутарка на тэму «Старажытнагрэчаскі ідэал чалавека», «Асаблівасці выявы чалавека ў мастацтве Старажытнай Грэцыі».
Выкананне рэльефнай выявы чалавека (тэма, сюжэт, матэрыял на выбар).

Прыкладны мастацка-ілюстрацыйны матэрыял.
Скульптуры «Дэльфійскі фурман», «Масхафор (чалавек, які нясе цяля)»; Леахар. «Артэміда з ланню»; Праксіцель. «Гермес з немаўлём Дыянісам»; Мірон. «Дыскабол»; Агесандр, Палідор, Афінадор. «Лаакаон і яго сыны»; статуя коры; фрагмент рэльефу «Панафінейскае шэсце»; Гегесо. Стэла «Служанка і спадарыня».

22. Керамічныя вырабы Старажытнай Грэцыі (1 гадзіна).
Разнастайнасць формаў керамічнага посуду. Чорнафігурны і чырвонафігурны грэчаскі вазапіс. Асаблівасці старажытнагрэчаскага арнаменту.

Асноўныя віды дзейнасці.
Успрыманне і абмеркаванне керамічных вырабаў Старажытнай Грэцыі.
Параўнанне тэхнік чорнафігурнага і чырвонафігурнага вазапісу.
Гутарка на тэму «Тэмы і сюжэты старажытнагрэчаскай керамікі».
Выкананне сілуэтнага малюнка вазы з арыгінальным сюжэтам.

Прыкладны мастацка-ілюстрацыйны матэрыял.
Узоры чорнафігурнага і чырвонафігурнага вазапісу (на выбар); узоры старажытнагрэчаскага арнаменту (на выбар).

23. Цуды свету ў Старажытнай Грэцыі (1 гадзіна).
Помнікі мастацтва, якія ўвайшлі ў пералік сямі цудаў свету: Маўзалей у Галікарнасе, Храм Артэміды ў Эфесе, Фароскі маяк, статуя Зеўса, статуя бога сонца Геліяса.

Асноўныя віды дзейнасці.
Успрыманне і абмеркаванне твораў мастацтва Старажытнай Грэцыі, якія ўвайшлі ў пералік цудаў свету.
Гутарка на тэму «Таямніцы і загадкі цудаў свету Старажытнай Грэцыі».
Дыскусія на тэму «Новыя цуды свету ў сучаснай культуры».
Замалёўка аднаго з архітэктурных збудаванняў Старажытнай Грэцыі, якія ўвайшлі ў пералік цудаў свету.

Прыкладны мастацка-ілюстрацыйны матэрыял.
Рэканструкцыі Маўзалея ў Галікарнасе, храма Артэміды ў Эфесе, Фароскага маяка; статуі Зеўса, бога сонца Геліяса.

24. Гармонія думкі і слова: літаратура Старажытнай Грэцыі (1 гадзіна).
Вытокі старажытнагрэчаскай літаратуры. Міфы як адлюстраванне светапогляду старажытных грэкаў. Эпічныя паэмы Гамера «Іліяда» і «Адысея»: гісторыі пра подзвігі і прыгоды герояў. Песенная лірыка.

Асноўныя віды дзейнасці.
Гутарка на тэму «Сюжэты старажытнагрэчаскай літаратуры ў сучаснай культуры».
Складанне слоўніка старажытнагрэчаскіх устойлівых выразаў.
Конкурс на выразнае чытанне ўрыўкаў з «Іліяды» («Адысеі») Гамера (гекзаметр).

Прыкладны мастацка-ілюстрацыйны матэрыял.
2–3 сюжэты аб подзвігах Ахіла і Адысея (на выбар); лірыка Сапфо (на выбар); творы выяўленчага і дэкаратыўна-прыкладнога мастацтва на тэму старажытнагрэчаскай міфалогіі (на выбар).

25-26. Тэатр і музыка Старажытнай Грэцыі (2 гадзіны).
Гульні-спаборніцтвы як спосаб выяўлення пераможцаў у спорце і мастацтве. Адэон як пляцоўка для музычных спаборніцтваў. Музычныя інструменты. Старажытнагрэчаскі тэатр: маштабнасць тэатраў, асаблівасці прадстаўлення, акцёрская ігра.
 
Асноўныя віды дзейнасці.
Абмеркаванне асаблівасцей старажытнагрэчаскага тэатра.
Параўнанне ўстройства старажытнагрэчаскага і сучаснага тэатра.
Інсцэніроўка сюжэту старажытнагрэчаскага міфа (устойлівага выраза, урыўка твора).
Выкананне трагічнай або камічнай маскі старажытнагрэчаскага акцёра (тэхніка і матэрыял на выбар).

Прыкладны мастацка-ілюстрацыйны матэрыял.
Сюжэт трагедыі Эсхіла «Праметэй прыкуты», камедыі Арыстафана «Птушкі», «Аблокі» (на выбар); тэатральныя збудаванні Старажытнай Грэцыі (на выбар); прыклады выяўленчага і дэкаратыўна-прыкладнога мастацтва на тэму спорту і мастацтва (музычныя інструменты, ігра акцёраў, тэатральнае прадстаўленне).

27. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

Раздзел 5
МАСТАЦТВА СТАРАДАЖЫТНАГА РЫМА: ПАСЛАННЕ Ў БУДУЧЫНЮ (6 гадзін)

28. Мастацтва этрускаў: папярэднікі вялікіх рымлян (1 гадзіна).
Архітэктурныя дасягненні этрускаў. Архітэктура і дэкор этрускіх грабніц. Пахавальныя збудаванні: саркафагі і канопы. Этруская скульптура. Дэкаратыўна-прыкладное мастацтва: вырабы з тэракоты, бронзы, керамікі.

Асноўныя віды дзейнасці.
Успрыманне і абмеркаванне твораў мастацтва этрускаў.
Параўнанне старажытнагрэчаскага і этрускага выяўленчага мастацтва.
Гутарка на тэму «Загадкі і таямніцы культуры этрускаў», «Легенда пра Ромула і Рэма», «Шэдэўры этрускіх майстроў у тэракоце і бронзе».
Выкананне фігуркі жывёлы (ці іншай) у стылістыцы этрускага мастацтва.

Прыкладны мастацка-ілюстрацыйны матэрыял.
Порта-дэль-Арка ў Вальтэры; этрускія грабніцы з Чэрветэры (Цэрэ); саркафаг мужа і жонкі з Чэрветэры (Цэрэ); пахавальныя урны-канопы (на выбар); скульптура Апалона (Веі); бронзавая статуя «Хімера» (Арэцца); трыножнік з катлом з грабніцы Барберыні. 

29. Архітэктура Старажытнага Рыма: наватарства, веліч і інжынернае майстэрства (1 гадзіна).
Рацыянальнасць арганізацыі гарадскога жыцця. Дарогі, масты, акведукі. Форум як цэнтр грамадскага жыцця горада. Трыумфальныя аркі і калоны. Вынаходства бетону. Аркада як асэнсаванне арачна-скляпеністай канструкцыі.

Асноўныя віды дзейнасці.
Успрыманне і абмеркаванне архітэктурных збудаванняў Старажытнага Рыма.
Гутарка на тэму «Старажытны Рым – энцыклапедыя архітэктуры».
Міні-праект на тэму «Архітэктурныя дасягненні рымлян у сучаснай культуры» (форма, матэрыялы і тэхніка на выбар).

Прыкладны мастацка-ілюстрацыйны матэрыял.
Апіева дарога; мост Фабрыцыя праз Тыбр; Рымскі форум (рэканструкцыя); Трыумфальная арка імператара Канстанціна ў Рыме; Гарскі мост (Францыя); акведук у Сеговіі (Іспанія).

30. Выдатныя пабудовы Старажытнага Рыма (1 гадзіна).
Амфітэатр Калізей – найвялікшае збудаванне Старажытнага Рыма. Рымскі Пантэон – «храм усіх багоў». Форум Траяна: трыумфальная арка і калона Траяна. Рымскія тэрмы: мастацкае афармленне тэрм Каракалы.

Асноўныя віды дзейнасці.
Успрыманне і абмеркаванне архітэктурных збудаванняў Старажытнага Рыма.
Падрыхтоўка слайд-шоу архітэктурных збудаванняў Старажытнага Рыма.
Міні-праект «Вока Пантэона» (рэкламны буклет, план экскурсіі, апавяданне).

Прыкладны мастацка-ілюстрацыйны матэрыял.
Амфітэатр Флавіяў (Калізей); храм Пантэон; форум імператара Траяна (рэканструкцыя); трыумфальная арка Траяна; трыумфальная калона Траяна; тэрмы Каракалы.

31. Партрэтны жанр у скульптуры Старажытнага Рыма (1 гадзіна).
Бюст і статуя – асноўныя формы старажытнарымскага партрэта. Ідэалізацыя і індывідуалізацыя скульптурнай выявы. Асаблівасці жаночага партрэта. Адлюстраванне старажытнарымскай моды ў скульптурных партрэтах.

Асноўныя віды дзейнасці.
Успрыманне і абмеркаванне скульптурных выяў Старажытнага Рыма.
Гутарка на тэму «Рэалістычнасць старажытнарымскага скульптурнага партрэта», «Рымскія цэзары ў люстэрку мастацтва».
Складанне і апісанне скульптурнай партрэтнай галерэі выдатных дзеячаў Старажытнага Рыма.

Прыкладны мастацка-ілюстрацыйны матэрыял.
Статуя рымляніна з бюстамі продкаў; статуя Актавіяна Аўгуста з Прыма Порта; бюст Лівіі; бюст Веспасіана; бюст Марка Аўрэлія; бюст Каракалы; конная статуя Марка Аўрэлія.

32. Своеасаблівасць тэхнік манументальнага жывапісу Старажытнага Рыма (1 гадзіна).
Манументальны жывапіс Старажытнага Рыма: фрэскі і мазаіка. Сюжэтная разнастайнасць малюнкаў, знойдзеных у Пампеях. Стылі і функцыі мазаікі. Тэхнікі старажытнарымскага манументальнага жывапісу.

Асноўныя віды дзейнасці.
Успрыманне і абмеркаванне твораў манументальнага жывапісу Старажытнага Рыма.
Гутарка на тэму «Незвычайныя функцыі старажытнарымскай мазаікі», «Анімалістычны жанр у старажытнарымскім мастацтве».
Выкананне творчай работы «Мода Старажытнага Рыма» (форма, тэхніка і матэрыял на выбар).

Прыкладны мастацка-ілюстрацыйны матэрыял.
Партрэт Септымія Сявера з сям’ёй; віла Містэрый (Пампеі); мазаіка з дому Фаўна «Бітва Аляксандра Македонскага з Дарыем» (Пампеі); мазаікі з вілы Адрыяна (Цівалі).

33. Літаратура, музыка і тэатр у Старажытным Рыме (1 гадзіна).
Асноўныя сюжэты старажытнарымскай літаратуры. Музычныя інструменты і выявы музыкаў. Архітэктура рымскага тэатра. Асаблівасці старажытнарымскага тэатральнага паказу.

Асноўныя віды дзейнасці.
Абмеркаванне своеасаблівасці старажытнарымскага тэатра.
Дыскусія на тэму «Як узаемазвязаны старажытнагрэчаскі і старажытнарымскі тэатры?», «Музычныя інструменты Старажытнага Рыма».
Праект-даследаванне «Што азначае гэты выраз?» (сляпое каханне, папера ўсё трывае, белая варона, з ног да галавы, іншыя выразы) (на выбар).
Інсцэніроўка ўрыўка з камедыі «Кубышка» старажытнарымскага драматурга Плаўта (на выбар).

Прыкладны мастацка-ілюстрацыйны матэрыял.
Фрэскі з грабніцы Трыклінія «Музыка і танцор», «Танцоры»; персанаж атэланы; тэатр Марцэла ў Рыме; тэатр у Араўзіёне (рэканструкцыя); тэатр Пампея на Марсавым полі ў Рыме; мазаіка з дому Трагічнага паэта ў Пампеях «Хармайстар і акцёры»; Плаўт. Камедыя «Кубышка» (сюжэт).

34. Творчы ўрок (1 гадзіна).
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

35. Паўтарэнне і абагульненне. Творчы праект (1 гадзіна).
Мастацкая культура першабытнага грамадства.
Мастацтва Старажытнага Егіпта.
Мастацтва Старажытнага Усходу.
Асаблівасці развіцця мастацкай культуры Антычнасці.
Уплыў мастацкай культуры старажытных цывілізацый на развіццё мастацкай культуры наступных эпох.
Выстава работ (праектаў) вучняў.

АСНОЎНЫЯ ПАТРАБАВАННІ 
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ VII КЛАСА

У выніку вывучэння мастацтва вучні павінны:
мець уяўленне пра:
асаблівасці развіцця мастацтва першабытных часоў, Старажытнага Егіпта, Старажытнага Усходу, Антычнасці;
асаблівасці развіцця культуры на беларускіх землях першабытнага грамадства;
ведаць:
змест паняццяў «мастацтва», «віды мастацтва», «жанры мастацтва», «міф», «сімвал», «канон»;
асноўныя сродкі мастацкай выразнасці ў розных відах мастацтва і асаблівасці іх увасаблення ў рамках часавых перыядаў, якія вывучаюцца;
асноўныя творы мастацтва першабытнага грамадства, старажытных цывілізацый, Антычнасці;
умець:
вызначаць тэму мастацкага твора;
дыферэнцаваць мастацкія творы па відах і жанрах мастацтва;
суадносіць мастацкія творы з вывучаемым гістарычным перыядам;
выказваць і абгрунтоўваць свае адносіны да твора мастацтва;
увасабляць мастацкі вобраз у розных відах мастацка-творчай дзейнасці;
валодаць:
навыкамі пошуку і крытычнага адбору мастацтвазнаўчай інфармацыі ў крыніцах рознага тыпу;
мінімальнымі навыкамі аналізу твора мастацтва. 

ГЛАВА 5
ЗМЕСТ ВУЧЭБНАГА ПРАДМЕТА Ў VІІІ КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
(выключана)

ГЛАВА 6
ЗМЕСТ ВУЧЭБНАГА ПРАДМЕТА Ў IХ КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
(16 гадзін)

МАСТАЦКАЯ КУЛЬТУРА XIX СТАГОДДЗЯ:
АДКРЫЦЦІ І СУПРАЦЬСТАЯННІ (5 гадзін)

1. Класіцызм і рамантызм: розум і пачуцці (1 гадзіна).
XIX стагоддзе – новы этап у гісторыі еўрапейскай культуры. Класіцызм як афіцыйны стыль у мастацтве XIX стагоддзя. Ідэалы класічнай прыгажосці ў мастацтве Беларусі.
Рамантызм: новы погляд на свет. Палеміка рамантыкаў з класіцыстамі. Канфлікт асобы і навакольнага свету ў творах рамантызму. Рамантызм у мастацтве Беларусі.

Асноўныя віды дзейнасці.
Успрыманне і абмеркаванне твораў класічнага і рамантычнага мастацтва.
Гутарка «Сюжэты і вобразы ў мастацтве класіцыстаў і рамантыкаў».
Дыскусія «Лірычны герой у творах жывапісу мастакоў рамантычнага светапогляду».

Прыкладны мастацка-ілюстрацыйны матэрыял.
Архітэктура (класіцызм): Ж.-Ф. Шальгрэн і іншыя. Вялікая Трыумфальная арка на плошчы Шарля дэ Голя (Зоркі) у Парыжы; К. Ф. Шынкель. Стары музей у Берліне; А. Д. Захараў. Адміралцейства ў Санкт-Пецярбургу; К. І. Росі. Будынак Галоўнага штаба ў Санкт-Пецярбургу; Я. М. Аляксееў, К. Бланк, Дж. Кларк і іншыя. Палац Румянцавых і Паскевічаў у Гомелі; Дж. Кларк. Петрапаўлаўскі сабор у Гомелі.
Жывапіс (класіцызм): Ж. А. Д. Энгр. Партрэт Напалеона на імперскім троне; «Абяцанне Людовіка ХIII»; І. Аляшкевіч. «Партрэт маладой жанчыны», «Партрэт князя А. А. Чартарыйскага», «Анцівох і Стратоніка»; І. Хруцкі. Партрэты і нацюрморты (на выбар).
Скульптура (класіцызм): Б. Торвальдсен. «Зеўс і Ганімед»; І. П. Мартас. Помнік Мініну і Пажарскаму.
Жывапіс (рамантызм): Э. Дэлакруа. «Свабода, якая вядзе народ», «Разня на Хіясе», «Ладдзя Дантэ», «Паляванне на львоў у Марока»; Т. Жэрыко. «Плыт «Медузы»», «Афіцэр конных егераў імператарскай гвардыі, які ідзе ў атаку», «Скачкі ў Эпсоме»; Ф. Гоя. «Партрэт Ісабэль дэ Порсель», «Расстрэл паўстанцаў у ноч 3 мая 1808 года», «Калос (Паніка)»; К. Брулоў. «Апошні дзень Пампеі»; «Вершніца»; В. Ваньковіч. «Партрэт А. Міцкевіча на скале Аю-Даг», «Партрэт Караля Ліпінскага»; І. Айвазоўскі. «Дзявяты вал» (ці іншыя карціны); Я. Дамель (карціна на выбар); Я. Сухадольскі. «Начны штурм крэпасці Ахалцых».

2. Рамантызм у музыцы: энцыклапедыя пачуццяў (1 гадзіна).
Лірыка як вядучая эмацыянальная сфера ў музыцы рамантызму. Асноўныя тэмы і жанры ў музыцы рамантызму.
Найбуйнейшыя прадстаўнікі музычнага рамантызму ў Еўропе. Рамансава-песенная творчасць у Расіі. Першая беларуская нацыянальная опера.

Асноўныя віды дзейнасці.
Успрыманне і абмеркаванне музыкі рамантызму. 
Гутаркі «Музычны партрэт кампазітараў-рамантыкаў», «Музычныя мініяцюры: разнастайнасць тэм і жанраў».
Выкананне раманса (на выбар).
Выкананне міні-праекта «Сучасныя музычныя інтэрпрэтацыі твораў кампазітараў-рамантыкаў». 

Прыкладны мастацка-ілюстрацыйны матэрыял.
Музыка: Ф. Шуберт. Сімфонія № 8 сі мінор «Няскончаная» (1 частка), серэнада са зборніка «Лебядзіная песня», «Музычны момант» (опус 94 № 3 фа мінор), «Ave Maria» (трэцяя песня Элен з цыкла песень на вершы В. Скота); Р. Шуман. Цыкл «Карнавал» (п’есы на выбар); Ф. Шапэн. Прэлюдыі (№ 4 мі мінор, № 20 До мінор), накцюрны (опус 9 № 2 Мі-бемоль мажор, опус 48 № 1 до мінор), Паланэз (опус 40 № 1 Ля мажор), вальсы (опус 69 № 1 Ля-бемоль мажор, опус 64 № 2 до-дыез мінор), Балада № 1 соль мінор, Балада № 2 Фа мажор; Ф. Мендэльсон. «Песні без слоў» (на выбар); А. А. Аляб’еў, А. Л. Гурылёў, А. Я. Варламаў. Рамансы (на выбар); А. І. Абрамовіч. Фартэпіянная паэма «Беларускае вяселле»; С. Манюшка. Раманс «Залатая рыбка»; опера «Сялянка» («Ідылія») (лібрэта В. І. Дуніна-Марцінкевіча).

3. Рэалізм: чалавек у рэаліях соцыуму (1 гадзіна)
Паняцце «рэалізм». Вытокі рэалізму ў мастацтве. Асноўныя тэмы і жанры ў мастацтве рэалізму.
Адлюстраванне аб’ектыўнага погляду ў выяўленчым мастацтве заходнееўрапейскіх мастакоў. Шэдэўры рускага рэалізму.
Рэалістычныя тэндэнцыі ў беларускім мастацтве. К. І. Русецкі і ідэалізацыя вобраза «простага чалавека». Сталы рэалізм у творчасці Н. Ю. Сілівановіча. Пейзажы А. Г. Гараўскага.

Асноўныя віды дзейнасці.
Успрыманне і абмеркаванне твораў мастацтва рэалізму.
Гутарка «Праявы рэалізму ў творах выяўленчага мастацтва».
Параўнанне тэматыкі жывапісу XVIII і XIX стагоддзяў.
Параўнанне трактоўкі вобраза чалавека ў творах рамантызму і рэалізму.
Выкананне фотаздымкаў чалавека ў стылі рамантызму і рэалізму.

Прыкладны мастацка-ілюстрацыйны матэрыял.
Выяўленчае мастацтва: Г. Курбэ. «Сяляне з Флажы, якія вяртаюцца з кірмашу ў Арнане»; А. Дам’е. «Прачка»; Ж.-Ф. Міле. «Анжэлюс (Вячэрні звон)», «Сейбіт»; Т. Русо. «Від у ваколіцах Гранвіля»; В. Лейбль. «Тры жанчыны ў царкве»; В. Р. Пяроў. «Чаяванне ў Мыцішчах», «Паляўнічыя на прывале», «Птушкалоў»; І. Я. Рэпін. «Бурлакі на Волзе», «Хрэсны ход у Курскай губерні»; І. І. Шышкін. «Жыта» (ці іншыя карціны); В. І. Сурыкаў. «Раніца стралецкай кары», «Баярыня Марозава»; К. І. Русецкі. «Жняя», «Вербная нядзеля»; Н. Ю. Сілівановіч. «Дзеці ў двары», «Салдат з хлопчыкам»; «Пастух са Свянцяншчыны».

4. Рэалізм у музыцы: жыццё ва ўсіх праявах (1 гадзіна).
Рэалізм у заходнееўрапейскай музыцы XIX стагоддзя. Прастата і даступнасць музычнай мовы, праўдзівасць музычных характараў. Рэалістычная музычная драма Дж. Вердзі. «Кармэн» Ж. Бізэ – вяршыня опернага рэалізму.
Рэалізм у творчасці кампазітараў «Магутнай кучкі». Сімфанічная драма П. І. Чайкоўскага.

Асноўныя віды дзейнасці.
Успрыманне і абмеркаванне твораў музычнага мастацтва
Гутарка «Рамантызм і рэалізм у музыцы: асноўныя адрозненні».
Знаёмства (віртуальнае знаёмства) з жанрам оперы ў Нацыянальным акадэмічным Вялікім тэатры оперы і балета Рэспублікі Беларусь.
Параўнанне сродкаў выразнасці вобразу Кармэн у оперы Ж. Бізэ і «Кармэн-сюіце» Р. Шчадрына.

Прыкладны мастацка-ілюстрацыйны матэрыял.
Музыка: Дж. Вердзі. Опера «Травіята» (застольная песня «Высока падымем усе кубак весялосці» з I дзеі, арыя Віялеты «Бывайце вы навекі» з III дзеі); Ж. Бізэ. Опера «Кармэн» (хабанэра Кармэн «У кахання, як у пташкі, крылы» з I дзеі, сегідылья Кармэн «Там, каля Севільі» з I дзеі, арыёза Хазэ з II дзеі, сцэна варажбы з III дзеі); М. П. Мусаргскі. Цыкл «Дзіцячая» (на выбар), «Песня пра блыху», опера «Барыс Гадуноў» (сцэна каля сабора Васіля Блажэннага з IV дзеі); А. П. Барадзін. Сімфонія № 2 «Волатаўская» (частка 1), опера «Князь Ігар» (Палавецкія скокі з II дзеі); А. С. Даргамыжскі. Раманс «Стары капрал»; П. І. Чайкоўскі. Сімфонія № 6 «Патэтычная» (частка 4), опера «Пікавая дама» (арыя Германа «Што наша жыццё? Гульня!» з III дзеі). 

5. Яркасць і непасрэднасць уражанняў імпрэсіяністаў (1 гадзіна).
Перадумовы ўзнікнення імпрэсіянізму. Папулярныя тэмы і сюжэты ў мастацтве імпрэсіянізму. Навізна прыёмаў і сродкаў мастацкай выразнасці ў выяўленчым мастацтве. Імпрэсіянізм у музычным мастацтве.

Асноўныя віды дзейнасці.
Успрыманне і абмеркаванне твораў мастацтва імпрэсіяністаў.
Гутарка «Асаблівасці тэхнікі мастакоў-імпрэсіяністаў».
Параўнанне вобразаў прыроды і чалавека ў жывапісе перасоўнікаў і імпрэсіяністаў.
Выкананне малюнка ў тэхніцы пуанцілізма ў даступным графічным рэдактары.

Прыкладны мастацка-ілюстрацыйны матэрыял
Жывапіс: Э. Манэ. «Бар у Фалі-Бержэр»; К. Манэ. Серыя «Руанскі сабор», «Уражанне. Узыход сонца»; «Бульвар Капуцынак у Парыжы», «Вуліца Мантаргёй, свята 30 чэрвеня 1878 г.», «Прагулка па скалах», серыя пейзажаў «Японскі масток» (на выбар); П. А. Рэнуар. «Дзве сястры (На тэрасе)», «Партрэт актрысы Жанны Самары», «Дзяўчына з веерам»; Э. Дэга. «Блакітныя танцоўшчыцы», «Танцоўшчыцы на рэпетыцыі», «Зорка (Танцоўшчыца на сцэне)»; А. Сіслей. «Мароз у Лувесьене»; К. Пісаро. «Бульвар Манмартр у Парыжы», «Оперны праезд у Парыжы». 
Музыка: К. Дэбюсі. Цыкл «Накцюрны» (на выбар); сімфанічны эскіз «Мора»; прэлюдыі (на выбар); М. Равель. Фартэпіянны цыкл «Адлюстраванні» (на выбар), «Балеро».

МАСТАЦТВА МЯЖЫ ХІХ–ХХ СТАГОДДЗЯЎ (3 гадзіны)

6. Мадэрн: пошук новага ў спазнаным (1 гадзіна).
Ідэі і напрамкі мадэрну. Нацыянальныя праявы мадэрну: ар-нуво, югендштыль, сэцэсія. Асноўныя крыніцы творчасці майстроў мадэрну.
Мадэрн у архітэктуры: В. Арта, Ч. Р. Макінтош, А. Гаўдзі. Праява мадэрну ў жывапісе – Г. Клімт. Мадэрн у дэкаратыўна-прыкладным мастацтве: У. Морыс, Р. Лалік, Л. К. Тыфані. Развіццё часопіснай і кніжнай графікі.
Мадэрн у музыцы: новая музычная мова А. Скрабіна.

Асноўныя віды дзейнасці.
Успрыманне і абмеркаванне мастацтва мадэрну.
Гутарка «Мадэрн і прыгажосць: кропкі судакранання».
Віртуальнае знаёмства з архітэктурнымі шэдэўрамі А. Гаўдзі.
Выкананне эскізу прадмета інтэр’ера або малюнка шпалераў у стылі мадэрн.

Прыкладны мастацка-ілюстрацыйны матэрыял.
Архітэктура: Ё. Ольбрых. Дом Сецэсіёна ў Вене; Ж. Лавірот. Дом Лавірота ў Парыжы; А. Гаўдзі. Дом Батльё, дом Міла, сабор Святой Сям’і, парк Гуэль у Барселоне; В. Арта. дом прафесара Таселя ў Бруселі, гасцёўня атэля ван Этвеле; Ч. Р. Макінтош. Мастацкая школа ў Глазга; Ф. Шэхтэль. Асабняк С. П. Рабушынскага ў Маскве.
Жывапіс: Г. Клімт. Пано «Дрэва жыцця».
Графіка: А. Муха. Серыя «Поры года», «Мастацтва» («Танец», «Паэзія»); О. Бёрдслі. Ілюстрацыі і вокладкі да друкаваных выданняў (на выбар).
Дэкаратыўна-прыкладное мастацтва: Г. Абрыст. Пано «Удар бізуна», мазаіка базілікі Сакрэ-Кёр у Парыжы; У. Морыс. Дызайн габеленаў, шпалераў; Ч. Р. Макінтош. Вітражы; Л. К. Тыфані. Вітражы, лямпы; Р. Лалік. Ювелірныя ўпрыгажэнні.
Музыка: А. М. Скрабін. «Паэма экстазу» (фрагмент), цыкл «24 прэлюдыі для фартэпіяна» (прэлюдыі № 5 Рэ мажор, № 10 до-дыез мінор, № 14 мі-бемоль мінор).

7. Сярэбраны век рускай культуры (1 гадзіна).
Асноўныя ідэі мастацтва сімвалізму. Сувязь сімвалізму і мадэрну ў мастацтве. Асаблівае значэнне формы, колеру, гуку ў творах розных відаў мастацтва.
Дзейнасць мастакоў творчага аб’яднання «Свет мастацтва».
Міжнародны мастацкі праект «Рускія сезоны». Балет-казка «Жар-птушка» І. Стравінскага.
Роля К. Станіслаўскага і У. Неміровіча-Данчанкі ў станаўленні Маскоўскага Мастацкага тэатра.

Асноўныя віды дзейнасці.
Успрыманне і абмеркаванне твораў сярэбранага веку.
Гутарка «Асаблівасці стылю мадэрн у мастацтве Расіі».
Дыскусія «Тэатральнасць музыкі Ігара Стравінскага».
Выкананне эскіза касцюма казачнага персанажа (на выбар) у стылі мадэрн.

Прыкладны мастацка-ілюстрацыйны матэрыял.
Жывапіс: В. А. Сяроў. «Дзяўчынка з персікамі», «Выкраданне Еўропы»; М. А. Урубель. «Дэман, які сядзіць», «Мікула Селянінавіч», «Шасцікрылы серафім», «Пан»; А. М. Бенуа. «Прагулка караля»; Л. С. Бакст. «Старажытны жах»; К. А. Сомаў. «Язычок Каламбіны»; К. А. Каровін. «Кветкі і садавіна», «Прыстань у Гурзуфе».
Графіка: Я. Я. Лансерэ, І. Я. Білібін. Ілюстрацыі да друкаваных выданняў (на выбар); А. М. Бенуа. Ілюстрацыі да паэмы А. С. Пушкіна «Медны коннік».
Дэкаратыўна-прыкладное мастацтва: М. А. Урубель. Дэкаратыўная маёліка.
Сцэнаграфія: Л. С. Бакст. Эскізы касцюмаў і дэкарацый да балетаў «Спячая прыгажуня», «Жар-птушка»; А. М. Бенуа. Эскізы касцюмаў і дэкарацый да балета «Пятрушка»; А. Я. Галавін. Эскізы дэкарацый да балета «Жар-птушка».
Музыка: С. В. Рахманінаў (на выбар); І. Ф. Стравінскі. Балеты «Жар-птушка», «Пятрушка» (фрагменты).

8. Мастацтва Беларусі мяжы ХІХ–ХХ стагоддзяў (1 гадзіна).
Адраджэнне гістарычных традыцый у вобразах храмаў, сядзіб, грамадскіх будынкаў. Стыль мадэрн у архітэктуры.
Рамантычнае і рэалістычнае адлюстраванне рэчаіснасці ў жывапісе. Жанрава-тэматычная разнастайнасць жывапісу. Культурна-гістарычная спадчына ў беларускай графіцы.
Напалеон Орда – мастак і кампазітар. Ігнат Буйніцкі: нараджэнне беларускага тэатра.

Асноўныя віды дзейнасці.
Успрыманне і абмеркаванне твораў мастацтва Беларусі мяжы ХІХ–ХХ стагоддзяў.
Гутарка «Своеасаблівасць беларускай архітэктуры на мяжы XIX–XX стагоддзяў» («Тэмы і жанры ў беларускім жывапісе», «Вобраз чалавека ў мастацтве графікі»).
Дыскусія «Нацыянальны характар мастацтва».
Віртуальная экскурсія ў Нацыянальны мастацкі музей Рэспублікі Беларусь.
Падрыхтоўка міні-праекта «Архітэктурны партрэт горада па працах Напалеона Орды».

Прыкладны мастацка-ілюстрацыйны матэрыял.
Архітэктура: Г. Шахт. Царква Успення Прасвятой Багародзіцы ў в. Сар’я Верхнядзвінскага раёна Віцебскай вобласці; А. Гойбель. Касцёл Святога Антонія Падуанскага ў Паставах Віцебскай вобласці; П. П. Мяркулаў. Сабор Уваскрэсення Хрыстова ў Барысаве; Р. Р. Марфельд. Капліца-пахавальня Святаполк-Мірскіх у г. п. Мір Карэліцкага раёна Гродзенскай вобласці; В. А. Шротэр. Дваранская сядзіба ў аг. Чырвоны Бераг Жлобінскага раёна Гомельскай вобласці; П. Г. Камбураў. Будынак Магілёўскага драматычнага тэатра.
Жывапіс: В. К. Бялыніцкі-Біруля. «Веснавыя воды», «Квітнеючы сад», «Сакавік»; Ф. Э. Рушчыц. «Ля касцёла», «Старое гняздо»; К. Д. Альхімовіч. «Пахаванне Гедыміна», «На этапе»; Ю. Пэн. «Стары кравец».
Графіка: А. І. Каменскі. «Сустрэча ў пушчы»; С. С. Богуш-Сестранцэвіч. «Цыгане»; Н. Орда (на выбар).
Музыка: Н. Орда. Паланэз «Паўночная зорка».

МАСТАЦКІЯ ЭКСПЕРЫМЕНТЫ ХХ СТАГОДДЗЯ (4 гадзіны)

9. Кубізм і абстракцыянізм: змяшанне фарбаў і форм (1 гадзіна).
Авангард: рэвалюцыя ў мастацтве.
Кубізм: імкненне да «драбнення» формы. Ілюзорнасць у перадачы прадметаў рэчаіснасці. Кубістычны «калаж». Лепка формай і святлом у скульптуры. Праява кубізму ў графіцы.
Асаблівасці мастацкай мовы абстракцыянізму: геаметрычныя формы, лініі, кропкі.

Асноўныя віды дзейнасці.
Успрыманне і абмеркаванне твораў мастацтва кубізму і абстракцыянізму.
Гутарка «Колер у мастацтве кубізму і абстракцыянізму».
Выкананне плаката ў стылістыцы Пабла Пікаса.
Выкананне калажу на вольную тэму (матэрыял і тэхніка на выбар) у стылістыцы кубізму.

Прыкладны мастацка-ілюстрацыйны матэрыял
Жывапіс (кубізм): Р. Дэланэ. «Эйфелева вежа»; Ж. Брак. «Шкляны графін і газета»; Ф. Лежэ. «Ключы»; П. Пікаса. «Тры музыкі», «Партрэт Амбруаза Валара», «Скрыпка і вінаград», «Кларнет і скрыпка».
Дэкаратыўна-прыкладное мастацтва (кубізм): П. Пікаса. «Сава», «Галава Фаўна».
Графіка (кубізм): П. Пікаса. Плакат 1-га Сусветнага кангрэса прыхільнікаў міру ў Парыжы.
Скульптура (кубізм): В. Цадкін. «Нараджэнне форм».
Абстракцыянізм у жывапісе: В. В. Кандзінскі. «Кампазіцыя VIII», «Імправізацыя. Летуценнае»; П. Мандрыян. «Кампазіцыя з чырвоным, чорным, сінім, жоўтым і шэрым»; К. С. Малевіч. «Чорны квадрат», «Супрэматызм», «Чорны крыж».
Абстракцыянізм у скульптуры: Г. Мур. «Авал з кропкамі».

10. Экспрэсіянізм і сюррэалізм: мастацтва будучыні (1 гадзіна).
Мастацтва экспрэсіянізму ў жывапісе і музыцы: трагізм успрымання свету і прадчування глабальных катастроф. Скажэнне і завастрэнне форм як асноўны прыём стварэння экспрэсіі.
Сюррэалізм у мастацтве: сінтэз ідэй і мастацкіх прыёмаў. Творчасць Сальвадора Далі. Мікалай Селяшчук – беларускі Далі.

Асноўныя віды дзейнасці.
Успрыманне і абмеркаванне твораў мастацтва экспрэсіянізму і сюррэалізму.
Гутарка «Прыёмы экспрэсіянізму ў жывапісе, музыцы, кіно».
Дыскусія «Наватарства сюррэалістаў: знешнія эфекты».
Падрыхтоўка эскіза прадмета ў стылістыцы С. Далі.

Прыкладны мастацка-ілюстрацыйны матэрыял.
Экспрэсіянізм у жывапісе: Э. Л. Кірхнер. «Вуліца Берліна»; Э. Нольдэ. «Сад кветак»; Ф. Марк. «Сіні конь», «Лёсы жывёл»; П. Клее. «Дом, які круціцца»; О. Какошка. «Салодкі сон».
Экспрэсіянізм у графіцы: Э. Мунк. «Крык»; К. Кольвіц. Цыкл «Сялянская вайна» (на выбар).
Экспрэсіянізм у скульптуры: Э. Барлах. Помнік загінулым «Злітуйцеся!».
Экспрэсіянізм у музыцы (фрагменты): А. Шонберг. Монадрама «Чаканне»; Б. Бартак. Фартэпіянны цыкл «Мікракосмас» (мініяцюры на выбар), «Варварскае алегра» («Allegro barbaro»).
Сюррэалізм у жывапісе: С. Далі. «Галатэя сфер», «Нязменнасць памяці (Мяккі гадзіннік)», «Уверцюра падманкі», «Сланы»; М. М. Селяшчук. «Святочныя забавы», «Калядная раніца».
Сюррэалізм у скульптуры: А. Джакамеці. «Галава».
Сюррэалізм у мастацтве дызайну: М. Опенгейм. Футравы чайны прыбор; С. Далі. Канапа ў форме вуснаў.

11. Парыжская школа. Геніі жывапісу з Беларусі (1 гадзіна).
Парыж – эпіцэнтр мастацкіх адкрыццяў пачатку ХХ стагоддзя. Творчая атмасфера парыжскай школы.
Амедэа Мадзільяні: лаканічнасць і выразнасць мовы.
Эмацыянальная выразнасць работ Хаіма Суціна. Чараўнік і казачнік Марк Шагал.

Асноўныя віды дзейнасці.
Успрыманне і абмеркаванне твораў мастацтва парыжскай школы.
Гутарка «Асаблівасці мастацкай мовы Амедэа Мадзільяні».
Наведванне віртуальнага музея «Прастора Хаіма Суціна» (soutine-smilovichi.by).
Падрыхтоўка праекта «Віртуальная выстава беларускіх мастакоў парыжскай школы» (групавая работа).

Прыкладны мастацка-ілюстрацыйны матэрыял.
А. Мадзільяні. «Партрэт Жанны Эбютэрн», «Партрэт Хаіма Суціна», «Аліса»; Х. Суцін. «Рыбы і памідоры», «Партрэт Мадлен Кастэн», «Дарога ў Кань-сюр-Мер», «Аўтапартрэт», «Чырвоныя гладыёлусы»; М. Шагал. «Я і вёска», «Аўтапартрэт з сямю пальцамі», «Скрыпач»; роспіс плафона Гранд-апера ў Парыжы; П. Крэмень. «Гарадскі пейзаж»; М. Кікоін. «Ваза з кветкамі»; Ф.-Ш. Царфін. «Паўдзённы пейзаж».

12. Эксперыменты ў музыцы і кіно ХХ стагоддзя (1 гадзіна).
Масавая музычная культура. Джаз як сінтэз еўрапейскіх і афраамерыканскіх музычных традыцый. Творчасць Дж. Гершвіна. Роля групы «The Beatles» у станаўленні рок-музыкі.
Дакладнасць атмасферы і ўнутранага свету чалавека: італьянскі неарэалізм. Жанрава-тэматычныя эксперыменты ў французскім кінематографе.

Асноўныя віды дзейнасці.
Успрыманне і абмеркаванне твораў музыкі і кіно ХХ стагоддзя.
Гутаркі «Джаз у сучаснай музычнай культуры», «Італьянскі неарэалізм: сродкі кінавыразнасці».
Дыскусія «Рок-музыка: ад андэграўнду да канцэртаў на стадыёнах».
Выкананне постара (вокладкі пласцінкі, дыска, часопіса) на тэму аднаго з кінашэдэўраў ХХ стагоддзя.

Прыкладны мастацка-ілюстрацыйны матэрыял.
Джаз: Л. Армстранг. Кампазіцыі (на выбар); Дж. Гершвін. «Рапсодыя ў стылі блюз» («Блакітная рапсодыя»), опера «Поргі і Бес» (калыханка Клары «Summertime» у выкананні Л. Армстранга і Э. Фіцджэральд).
Рок-музыка: «The Beatles». Кампазіцыі «Michelle», «Yesterday».
Экранныя мастацтвы (фрагменты): В. дэ Сіка. «Выкрадальнікі веласіпедаў»; Ф. Капра. «Гэта цудоўнае жыццё»; Ж. Дэмі. «Шэрбурскія парасоны».
Кінамузыка: фрагменты (на выбар).

МАСТАЦТВА САВЕЦКАЙ ЭПОХІ (3 гадзіны)

13. Станаўленне мастацтва савецкай эпохі (1 гадзіна).
Уплыў савецкай ідэалогіі на мастацтва. Агітацыйна-масавы характар мастацтва. Новыя тэмы і сродкі выразнасці.
Новыя вехі ў развіцці авангарда: тэатралізаваныя масавыя паказы. Станаўленне сацыялістычнага рэалізму. Станоўчы вобраз героя ў мастацтве.
Масавая песня як знак і прымета эпохі. «Саветызацыя» тэатра. Стварэнне савецкай кінаіндустрыі.

Асноўныя віды дзейнасці.
Успрыманне і абмеркаванне твораў мастацтва савецкай эпохі.
Гутарка «Рэвалюцыя і мастак: надзеі і расчараванні».
Выкананне міні-праекта «Партрэтная галерэя скульптурных выяў дзеячаў культуры савецкай эпохі 20–30-х гадоў».
Эскіз рэкламы прадмета (на выбар) у стылістыцы савецкага плаката.

Прыкладны мастацка-ілюстрацыйны матэрыял
Архітэктура: У. Г. Шухаў. Вежа радыёстанцыі імя Камінтэрна; У. Я. Татлін. Вежа III Інтэрнацыянала; К. С. Мельнікаў. Дом культуры імя І. В. Русакова ў Маскве; І. У. Жалтоўскі. Жылы дом на вул. Махавой у Маскве; браты Весніны. Праект Палаца працы.
Жывапіс: Б. М. Кустодзіеў. «Бальшавік»; М. З. Шагал. «Мір хацінам, вайна палацам»; Я. М. Чапцоў. «Пасяджэнне сельскай ячэйкі»; А. М. Родчанка (на выбар).
Графіка: плакаты (на выбар).
Скульптура: В. І. Мухіна. «Сялянка», «Рабочы і калгасніца», «Будаўнік»; І. Д. Шадр. «Сейбіт», «Рабочы», «Чырвонаармеец», «Селянін».
Дэкаратыўна-прыкладное мастацтва: рэвалюцыйны фарфор (на выбар).
Музыка (фрагменты): А. М. Аўраамаў. «Сімфонія гудкоў»; А. В. Масалóў. Сімфанічны эпізод «Завод. Музыка машын» (з балета «Сталь»); песні І. В. Дунаеўскага, А. В. Аляксандрава, Д. Д. Шастаковіча, М. У. Багаслоўскага і іншых (на выбар).
Экранныя мастацтвы (фрагменты): Р. В. Аляксандраў. «Цырк», «Светлы шлях»; С. М. Эйзенштэйн. «Браняносец «Пацёмкін»»; Д. Вертаў. «Чалавек з кінаапаратам».

14. Паміж традыцыяй і авангардам: мастацтва Беларусі 1920–1930-х гадоў (1 гадзіна).
Развіццё мастацкай культуры Беларусі 1920–1930-х гадоў у кантэксце нацыянальных традыцый.
Новая мастацкая мова М. М. Філіповіча: мадэліраванне колерам. Прыгажосць роднай зямлі ў творах С. Ю. Жукоўскага і У. М. Кудрэвіча. Маляваныя дываны (маляванкі) А. Кіш. Фантастычны свет Я. Н. Драздовіча. Партрэтная галерэя: З. І. Азгур.
Віцебская мастацкая школа.

Асноўныя віды дзейнасці.
Успрыманне і абмеркаванне твораў мастацтва Беларусі 1920–1930-х гадоў.
Гутарка «Мастацтва Беларусі 1920–1930-х гадоў: традыцыі і эксперыменты».
Дыскусія «Дарога ў прафесійнае мастацтва Беларусі ў 1920–1930-я гады».
Выкананне міні-праекта «Гістарычныя асобы ў творах мастацтва беларускіх мастакоў 1920–1930-х гадоў».
Выкананне эскіза «маляванкі» ў стылістыцы А. Кіш або Я. Драздовіча (тэхніка на выбар).

Прыкладны мастацка-ілюстрацыйны матэрыял.
Жывапіс: М. М. Філіповіч. «Карагод», «Жанчына ў намітцы»; ілюстрацыі да беларускіх народных казак; У. М. Кудрэвіч. «Беларуская вёска», «Раніца вясны»; С. Ю. Жукоўскі. «Ручай у хвойным лесе»; Я. Н. Драздовіч. «Від пад кольцам на планеце Сатурн», «Сустрэча вясны на Сатурне», «Усяслаў Полацкі»; Я. М. Кругер. «Партрэт Я. Купалы»; М. В. Дабужынскі. «Віцебск»; В. М. Ермалаева. «Супрэматычная пабудова (эскіз святочнага афармлення Віцебска)»; П. А. Сергіевіч. «Шляхам жыцця», «Беларусы».
Графіка: С. Юдовін. «Віцебск»; А. М. Тычына. «Стары Мінск», «Плошча Свабоды»; А. А. Астаповіч. «Вуліца ў вёсцы».
Дэкаратыўна-прыкладное мастацтва: А. Кіш. Маляваныя дываны (на выбар); Я. Н. Драздовіч. Маляваныя дываны (на выбар); М. М. Філіповіч. Керамічныя цацкі «Дудар», «Цымбаліст», «Сялянскі хлопчык».
Скульптура: А. В. Грубэ. «Праца. Тачачнік»; А. А. Бембель. Рэльефы ў Доме ўрада ў Мінску; З. І. Азгур. Партрэты Янкі Купалы, Якуба Коласа.

15. Мастацтва пра вайну: музы не маўчалі (1 гадзіна).
Асноўныя эмацыянальныя лініі мастацкіх твораў ваенных гадоў: нянавісць да ворага, туга па блізкіх, стойкасць і аптымізм народа, які змагаецца.
Асэнсаванне ваеннага вопыту ў мастацкіх творах пасляваеннага перыяду.

Асноўныя віды дзейнасці.
Успрыманне і абмеркаванне твораў мастацтва на ваенную тэму.
Гутарка «Мастацкія вобразы, народжаныя вайной».
Падрыхтоўка літаратурна-музычнай кампазіцыі «Музы не маўчалі на вайне».
Выкананне міні-праекта «Тэма вайны ў гісторыі маёй сям’і» (групавая работа).
Падрыхтоўка тэматычнага вечара «Вайна: погляд з XXI стагоддзя».

Прыкладны мастацка-ілюстрацыйны матэрыял.
Жывапіс: А. А. Пластаў. «Фашыст праляцеў»; А. А. Дайнека. «Абарона Севастопаля», «Ускраіна Масквы»; К. Ф. Юон. «Парад на Чырвонай плошчы 7 лістапада 1941 года»; С. В. Герасімаў. «Маці партызана»; Б. М. Няменскі. «Маці»; А. Д. Шыбнёў. «Палонных вядуць»; А. І. Лактыёнаў. «Ліст з фронту»; Ю. М. Няпрынцаў. «Адпачынак пасля бою»; Б. С. Угараў. «Ленінградка (У сорак першым)»; В. В. Волкаў. «Вызваленне Мінска. 3 ліпеня 1944 года»; П. А. Крываногаў. «Абаронцы Брэсцкай крэпасці»; І. В. Ахрэмчык. «Абаронцы Брэсцкай крэпасці»; Л. Д. Шчамялёў. «Маё нараджэнне»; М. А. Савіцкі. Серыя «Лічбы на сэрцы».
Графіка: плакаты (на выбар).
Скульптура: мемарыяльны комплекс «Брэсцкая крэпасць-герой»; мемарыяльны комплекс «Прарыў» ва Ушацкім раёне Віцебскай вобласці; мемарыял ахвярам гітлераўскага генацыду «Яма» ў Мінску; Ф. Д. Фівейскі. «Мацней за смерць».
Музыка: Д. Д. Шастаковіч. Сімфонія № 7 «Ленінградская» (частка 1, эпізод нашэсця); С. С. Пракоф’еў. Кантата «Аляксандр Неўскі» (частка 4 «Уставайце, людзі рускія»); музычныя кампазіцыі на тэму вайны ў выкананні Л. М. Гурчанка (кампазіцыя «Песні вайны»), ансамбля «Песняры» (кампазіцыя «Праз усю вайну»), вакальнай групы «Чысты голас» (кампазіцыя «На вайне як на вайне») і іншых; Д. Б. Кабалеўскі. Рэквіем на вершы Р. Раждзественскага (уступ «Памятайце», «Нашы дзеці»).
Экранныя мастацтвы (фрагменты): Л. Д. Лукаў. «Два байцы»; С. Ф. Бандарчук. «Лёс чалавека»; Р. Н. Чухрай. «Балада пра салдата»; А. А. Таркоўскі. «Іванава дзяцінства»; В. Ц. Тураў. «Я родам з дзяцінства»; І. М. Дабралюбаў. «Іван Макаравіч».

МАСТАЦТВА МЯЖЫ ТЫСЯЧАГОДДЗЯЎ:
НОВЫЯ ФОРМЫ Ў НОВЫХ РЭАЛІЯХ (1 гадзіна)

16. Мастацтва на мяжы тысячагоддзяў (1 гадзіна).
Постмадэрнізм. Відовішчны характар мастацтва: мастацтва для ўсіх. Высокатэхналагічныя магчымасці стварэння эфекту праўды і выдумкі. 
Нацыянальная свядомасць беларускага народа як вядучая тэма мастацтва Рэспублікі Беларусі постсавецкага перыяду.
Архітэктура: вобразы-сімвалы новай эпохі. Нацыянальны каларыт у выяўленчым мастацтве. Гістарычныя традыцыі і авангард.
Навацыі ў музычнай культуры і кінематографе Рэспублікі Беларусі.

Асноўныя віды дзейнасці.
Успрыманне і абмеркаванне твораў мастацтва канца XX – пачатку XXI стагоддзя.
Дыскусія «Што ў мастацтве першаснае – ідэя або форма?».
Гутарка «Сімвалы беларускай культуры ў мастацтве мяжы тысячагоддзяў».
Выкананне інсталяцыі на вольную тэму (матэрыял на выбар).
Падрыхтоўка сцэнарыя перформанса на тэму «Я выбіраю здаровы лад жыцця», «Скажы «не» шкодным звычкам» ці іншыя.

Прыкладны мастацка-ілюстрацыйны матэрыял на выбар педагагічнага работніка.

АСНОЎНЫЯ ПАТРАБАВАННІ
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ IX КЛАСА
Мець ўяўленне:
пра асаблівасці развіцця мастацтва XIX – пачатку XXI стагоддзя;
асаблівасці развіцця нацыянальнай культуры XIX – пачатку XXI стагоддзя.
Ведаць:
змест паняццяў «рамантызм», «рэалізм», «імпрэсіянізм», «мадэрн», «постмадэрнізм»;
асноўныя сродкі мастацкай выразнасці ў розных відах мастацтва і асаблівасці іх увасаблення ў рамках часавага перыяду, які вывучаецца;
асноўныя творы мастацтва ў рамках часавага перыяду, які вывучаецца.
Умець:
суадносіць мастацкія творы з гістарычным перыядам, які вывучаецца;
параўноўваць мастацкія творы розных відаў (стыляў, напрамкаў) мастацтва;
выказваць і абгрунтоўваць свае адносіны да твора мастацтва;
выяўляць асацыятыўныя сувязі мастацкага твора з жыццядзейнасцю чалавека, навакольным светам;
увасабляць мастацкі вобраз у розных відах мастацка-творчай дзейнасці.
Валодаць:
навыкамі пошуку і крытычнага адбору мастацтвазнаўчай інфармацыі ў крыніцах рознага тыпу;
мінімальнымі навыкамі аналізу і інтэрпрэтацыі твора мастацтва: для арыентацыі ў культурнай спадчыне мінулага і сучаснасці; арганізацыі свайго вольнага часу; самастойнай мастацкай творчасці.



